Τετράγωνο Αφροδίτης-Δία, Υπερβολές και ερωτικά σκάνδαλα !!! | Oroskopos.tv\nΧαρούμενη και με μικρή δόση υπερβολής είναι η διάθεση μας αυτές τις ημέρες, και σε αυτό καταλυτικό ρόλο παίζει, εκτός από την Νέα Σελήνη που πραγματοποιείται στο ζώδιο των Ιχθύων η οποία ενισχύσει την διάθεση μας να ονειρευτούμε, η όψη τετραγώνου που θα σχηματίσει στον Παρορμητικό Σταυρό η Αφροδίτη από το ζώδιο του Κριού με τον Δία από το ζώδιο του Αιγόκερου (18ο 21’).\nΤο κύριο χαρακτηριστικό αυτής της όψης είναι η υπερβολή, γι’ αυτό και αυτό που θα παρατηρήσουμε γύρω μας είναι επιπόλαιες συμπεριφορές ιδιαίτερα στις ερωτικές σχέσεις οι οποίες μπορεί να οδηγήσουν είτε σε ερωτικά σκάνδαλα είτε στη δημιουργία υπερβολικών προσδοκιών, να προχωρήσουμε σε άσκοπες σπατάλες ή περιττά έξοδα σε ότι αφορά την εμφάνιση μας με σκοπό να κερδίσουμε τις εντυπώσεις, ή να αφήσουμε τον εαυτό μας ελεύθερο και να παρασυρθούμε σε διατροφικές κραιπάλες οι οποίες θα έχουν ως αποτέλεσμα να πάρουμε βάρος.\nΗ όψη τετραγώνου Δία – Αφροδίτης θα επηρεάσει τους εκπροσώπους του Παρορμητικού Σταυρού (Κριούς, Καρκίνους, Ζυγούς, Αιγόκερους) του 2ου δεκαημέρου καθώς και όσους έχουν προσωπικούς πλανήτες ή Ωροσκόπο σε αυτή τη μοίρα.\nΗ παρουσία της Αφροδίτης στο ζώδιο σας έχει ανεβάσει τις μετοχές σας στα ύψη. Αυτό όμως αυτές τις ημέρες μπορεί να είναι δίκοπο μαχαίρι, αφού θα σας παρασύρει σε ερωτικά μπερδέματα και επιπόλαιες συμπεριφορές οι οποίες μπορεί να βλάψουν την δημόσια εικόνα σας.\nΣε μεγάλα κέφια βρίσκεται η κυβερνήτης του ζωδίου σας Αφροδίτη. Η όψη τετραγώνου που θα σχηματίσει με τον Δία είναι πιθανό να σας ωθήσει σε υπερβολικές εκτιμήσεις σε ότι αφορά τα μελλοντικά επαγγελματικά σας σχέδια με αποτέλεσμα να μην δείτε τις πραγματικές τους διαστάσεις. Επίσης σε προσωπικό επίπεδο, είναι πιθανό να συμπεριφερθείτε με ανωριμότητα στον /στην ερωτικό/ή σας σύντροφο.\nΙδιαίτερα κοινωνικοί είστε αυτή τη χρονική περίοδο εσείς οι Δίδυμοι. Ωστόσο, καλό θα ήταν να είστε ιδιαίτερα προσεχτικοί στην συμπεριφορά σας και να μην παρασυρθείτε σε άσκοπες σπατάλες με σκοπό να τραβήξετε την προσοχή ατόμων που τώρα γνωρίσατε.\nΤην δημόσια εικόνα σας προσπαθείτε να βελτιώσετε εσείς οι Καρκίνοι. Ωστόσο στην προσπάθεια σας αυτή, καλό είναι να μην ξεχάσετε τους φίλους και τους συνεργάτες που μέχρι τώρα σας στηρίξανε. Επίσης, ιδιαίτερα προσεχτικοί θα πρέπει να είστε και με τις ερωτικές περιπέτειες μέσα από το χώρο της εργασίας σας γιατί εάν αποκαλυφθούν το αποτέλεσμα θα είναι να εκτεθείτε ανεπανόρθωτα.\nΥπερβολικά αισιόδοξοι είστε αυτές τις ημέρες εσείς οι Λέοντες. Τα καλά σχόλια που έχετε πάρει από τους προϊσταμένους σας και η αυτοπεποίθηση που αισθάνεστε είναι πιθανό να σας κάνουν να μην δώσετε ιδιαίτερη έμφαση στις λεπτομέρειες ενός επαγγελματικού σχεδίου. Ενώ σε προσωπικό επίπεδο είναι πιθανό να έρθετε πολύ κοντά με ένα συνάδελφο σας κατά τη διάρκεια ενός επαγγελματικού ταξιδιού.\nΑυτή η χρονική περίοδος είναι μια από τις πιο δημιουργικές και ερωτικές της χρονιάς για εσάς τους Παρθένους. Προσοχή όμως, γιατί η έντονη ερωτική σας διάθεση μπορεί να σας παρασύρει σε υπερβολές σε ότι αφορά τις απολαύσεις.\nΙδιαίτερα εξωστρεφείς είστε αυτές τις ημέρες εσείς οι Ζυγοί. Η ανάγκη σας να έρθετε πιο κοντά τόσο με τους αγαπημένους σας όσο και με τους συνεργάτες σας είναι πιθανό να σας οδηγήσουν σε εκμυστηρεύσεις τις οποίες μπορεί μετά να εκμεταλλευτούν σε βάρος σας.\nΣε διατροφικές κραιπάλες είναι πιθανό να παρασυρθείτε αυτές τις ημέρες εσείς οι Σκορπιοί. Και μπορεί να έχετε ανάγκη να αφεθείτε, ωστόσο, θα πρέπει να είστε προετοιμασμένοι ότι αυτό θα αναγκαστείτε να το πληρώσετε τις επόμενες ημέρες με ένα πιο αυστηρό πρόγραμμα διατροφής.\nΟ έρωτας αυτές τις ημέρες παίζει πρωταγωνιστικό ρόλο στην ζωή σας. Ωστόσο, στην προσπάθεια σας να εντυπωσιάσετε και να ευχαριστήσετε το ερωτικό σας ταίρι είναι πιθανό να κάνετε περισσότερα έξοδα από όσα αντέχει πραγματικά η τσέπη σας.\nΗ παρουσία του Δία στο ζώδιο σας , έχει κάνει αρκετά πιο εύκολη τη ζωή σας. Αυτή η ευκολία όμως είναι πιθανό να σας παρασύρει σε υπερβολές με αποτέλεσμα να χάσετε την αίσθηση του μέτρου για την οποία και είστε γνωστοί.\nΑρκετά νωθροί είναι πιθανό να αισθάνεστε αυτές τις ημέρες εσείς οι Υδροχόοι. Αυτό θα έχει ως αποτέλεσμα να φανείτε ασυνεπείς στις καθημερινές σας υποχρεώσεις με αποτέλεσμα να εκτεθείτε τόσο στην δουλειά σας όσο και στους φίλους σας, έστω και αν στο τέλος σας συγχωρέσουν.\nΠολλά και ιδιαίτερα ενδιαφέροντα πρόσωπα έχετε γνωρίσει αυτή τη χρονική περίοδο εσείς οι Ιχθύες. Στην προσπάθεια σας να έρθετε πιο κοντά τους και να σας αποδεχτούν είναι πιθανό να παρασυρθείτε σε υπερβολές με αποτέλεσμα στο τέλος να νιώσετε ότι σας έχουν εκμεταλλευτεί.


Μπορεί η Ελλάδα να γίνει Κύπρος στους υδρογονάνθρακες; | Liberal.gr\nΠαρασκευή 9 Σεπτεμβρίου 2016, 00:02\nΜπορεί η Ελλάδα να γίνει Κύπρος στους υδρογονάνθρακες;\nΤου Δρ Κωνσταντίνος Νικολάου*\nΠολλές φορές στο παρελθόν, οι έρευνες Υδρογονανθράκων (Υ/Α) στην Ελλάδα και την Κύπρο, έχουν αποτελέσει αντικείμενο συζητήσεων, συγκρίσεων, σχολιασμών και προβληματισμών που κατέληγαν συχνά σε αυθαίρετα συμπεράσματα και παραπληροφόρηση.\nΟ υπογράφων το άρθρο, έχοντας ζήσει από πρώτο χέρι πως λειτουργεί τόσο η ελληνική, όσο και η κυπριακή διοίκηση στο θέμα αυτό, είναι σε θέση να γνωρίζει τι συνέβη αλλά και τι συμβαίνει στον τομέα έρευνας και παραγωγής υδρογονανθράκων στις δύο χώρες και να επιχειρήσει τις σχετικές συγκρίσεις σε τέσσερις βασικούς τομείς: πετρελαιοδυνατότητες, ιστορικό ερευνών, κρατική διαχείριση, και επιχειρηματικό περιβάλλον.\nΚαι οι δύο χώρες διαθέτουν αποδεδειγμένες πετρελαιοδυνατές περιοχές, με επιβεβαιωμένα, πετρελαϊκά συστήματα και ανακαλύψεις Υ/Α. Για την Ελλάδα αναφέρω τις αλπικές και μεταλπικές ιζηματογενείς λεκάνες της Δυτικής Ελλάδας με βεβαιωμένα πετρελαϊκά συστήματα, άφθονες ενδείξεις Υ/Α στην επιφάνεια και σε γεωτρήσεις και δύο ανακαλύψεις (Δυτικό Κατάκολο και Αλυκές Ζακύνθου).\nΤα ανάλογα παραγωγικά συστήματα και κοιτάσματα στην Αλβανία και την Ιταλία υποστηρίζουν την υψηλή πετρελαιοδυνατότητα των περιοχών. Ανατολικότερα υπάρχουν οι ιζηματογενείς λεκάνες των κόλπων του Θερμαϊκού, του Ορφανού και του ευρύτερου Θρακικού Πελάγους, με αποδεδειγμένα πετρελαϊκά συστήματα και ανακαλύψεις (Πρίνος, Βόρειος Πρίνος, Νότια Καβάλα, Έψιλον, Επανωμή), με άφθονες ενδείξεις Υ/Α στην επιφάνεια και σε γεωτρήσεις. Η υψηλή πετρελαιοδυνατότητα των περιοχών αυτών (η υψηλότερη της Χώρας) υποστηρίζεται από τα ανάλογα παραγωγικά συστήματα και κοιτάσματα στην Ανατολική Θράκη και στην λεκάνη Θάσου – Καβάλας.\nΌσον αφορά την Κύπρο το ενδιαφέρον εντοπίζεται κυρίως στα πολύ βαθιά νερά, στην νότια θαλάσσια αποκλειστική ζώνη (ΑΟΖ), όπου υπάρχουν ενεργά πετρελαϊκά συστήματα της λεκάνης της Λεβαντίνης με τις ανακαλύψεις του κοιτάσματος φυσικού αερίου Αφροδίτη στην Κύπρο και Λεβιαθάν, Ταμάρ κλπ στο Ισραήλ. Η πρόσφατη ανακάλυψη του γιγαντιαίου κοιτάσματος Zohr στην ΑΟΖ της Αιγύπτου, 4 χλμ από τα σύνορα της Κυπριακής ΑΟΖ, αναβάθμισε το ενδιαφέρον για παρόμοια κοιτάσματα στην περιοχή, γύρω από το υποθαλάσσιο όρος Ερατοσθένης που βρίσκεται στην ζώνη της Κύπρου. (Αυτό εκφράσθηκε με το μεγάλο ενδιαφέρον και τις προσφορές κάποιων από τις μεγαλύτερες εταιρίες του κόσμου, στον πρόσφατο διαγωνισμό της Κυπριακής Δημοκρατίας για εκχώρηση τριών τεμαχίων στην αναφερόμενη περιοχή).\nΣαν συμπέρασμα μπορούμε να πούμε ότι και οι δύο χώρες διαθέτουν πολύ καλές πετρελαιοπιθανές περιοχές, διαφορετικές μεν, αλλά ικανές να προσελκύσουν το ενδιαφέρον εταιριών πετρελαίου. Όμως δεν σημαίνει ότι επειδή ανακαλύφθηκαν μεγάλα κοιτάσματα στην λεκάνη της Λεβαντίνης ή στην περιοχή του Zohr, θα υπάρχουν και παρόμοια κοιτάσματα στην θάλασσα νότια της Κρήτης κ.α.\nΑυτό δεν συμβαίνει διότι τα γεωλογικά περιβάλλοντα είναι τελείως διαφορετικά. Πρέπει επίσης να τονίσουμε ότι οι περιοχές της Κύπρου βρίσκονται στα βαθιά νερά και διαθέτουν μεγάλους στόχους, οπότε απευθύνονται σε πολύ μεγάλες πετρελαϊκές εταιρίες που έχουν τις τεχνικές και οικονομικές δυνατότητες να τις εξερευνήσουν.\nΕίναι βέβαιο ότι, εάν το γεωλογικό μοντέλο της περιοχής νότια της Κρήτης ξεκαθαρισθεί και επιβεβαιωθεί ότι μπορεί να κρύβει μεγάλους στόχους με αρκετές πιθανότητες, τότε θα υπάρξει ενδιαφέρον και από εταιρίες. Για να γίνει αυτό χρειάζεται επιπλέον έρευνα, πολλά χρήματα, πολύς χρόνος και βελτίωση πολλών πραγμάτων στο κρατικό και το επιχειρησιακό περιβάλλον διαχείρισης για τα οποία θα αναφερθούμε πιο κάτω.\n(Φωτ. Έρευνες από την πλατφόρμα "Όμηρος" στα ανοιχτά της Κύπρου, το Νoέμβριο του 2011. Πηγή: Eurokinissi).\nΒ) Ιστορικό ερευνών\nΣτην Ελλάδα οι έρευνες ξεκίνησαν στις αρχές του 1900 και συνεχίζονται με μεγάλα διαστήματα διακοπών και αδράνειας μέχρι σήμερα. Η αποσπασματικότητα και οι καθυστερήσεις χαρακτηρίζουν την διαχείριση από το Δημόσιο. Η αυτοτελής κρατική δραστηριότητα επικρατεί στο μεγαλύτερο διάστημα, με εξαίρεση κάποιες περιόδους όπου δραστηριοποιήθηκαν ιδιωτικές πετρελαϊκές εταιρίες. Σε περιόδους εντατικών ερευνών υπήρξαν ανακαλύψεις τόσο από ιδιωτικές εταιρίες ( Πρίνος, Νότια Καβάλα) στις αρχές της δεκαετίας του 1970, όσο και από εταιρίες του Δημοσίου( Κατάκολο –Επανωμή) στις αρχές της δεκαετίας 1980. Συνολικά έγιναν 175 ερευνητικές γεωτρήσεις, περίπου 80.000 χλμ σεισμικών καταγραφών δύο διαστάσεων και 1400 τ. χλμ σεισμικών τριών διαστάσεων. Όμως, μόλις το 15% των δεδομένων αυτών είναι σύγχρονα.\nΣτην Κύπρο εκτός από 4 περιστασιακές χερσαίες γεωτρήσεις στις δεκαετίες 1950, 1960, δεν σημειώθηκε καμία δραστηριότητα μέχρι τις αρχές του 2000. Από το 2006 και εντεύθεν και αφού προηγήθηκε πενταετής σχεδιασμός και καθορίσθηκαν οι θαλάσσιες αποκλειστικές ζώνες (ΑΟΖ) με την Αίγυπτο και τον Λίβανο, εκτελέσθηκαν διαδοχικά σεισμικές έρευνες μη αποκλειστικής χρήσης. Σε αυτή την περίοδο καταγράφηκαν περίπου 32.000 χλμ θαλάσσιες σεισμικές καταγραφές δύο διαστάσεων, 13.000 τ. χλμ τριών διαστάσεων και έγιναν τέσσερεις θαλάσσιες γεωτρήσεις που οδήγησαν στην ανακάλυψη του κοιτάσματος Αφροδίτη. Τα δεδομένα που αποκτήθηκαν είναι σύγχρονης τεχνολογίας.\nΈτσι λοιπόν, το χρονικό διάστημα μεταξύ 2000-2012, ενώ στην Ελλάδα παρατηρείται αδράνεια και στασιμότητα, στην Κύπρο ο τομέας αναπτύσσεται ταχύτατα, εκμεταλλευόμενος το θετικό διεθνές περιβάλλον αλλά και την θετική εικόνα της περιοχής την οποία ανέδειξαν οι μεγάλες ανακαλύψεις του Ισραήλ.\nΓ) Κρατική διαχείριση των ερευνών\nΠιστεύω ότι το μεγάλο πρόβλημα στο οποίο οι δύο χώρες αποκλίνουν λέγεται κρατική διαχείριση. Όπως προαναφέρθηκε μετά την δωδεκαετή στάσιμη περίοδο στην Ελλάδα, το 2011, τροποποιήθηκε ο Ν 2289/95, περί υδρογονανθράκων, με τον Ν 4001/11.\nΔόθηκαν ιδιαίτερα κίνητρα για επενδύσεις και προσέλκυση εταιριών πετρελαίου, εκτελέσθηκαν (μετά από διαγωνισμό), 12.500 χλμ, νέες σεισμικές έρευνες μη αποκλειστικής χρήσης, στο Ιόνιο πέλαγος και στην θάλασσα νότια της Κρήτης και έγινε διαγωνισμός με την διαδικασία ανοικτής πρόσκλησης (open door), για ανάθεση τριών περιοχών για έρευνες.\nΜετά από καθυστερήσεις, δυόμισι ετών, έγινε ανάθεση των περιοχών, σε Ελληνικές εταιρίες. Οι συμβάσεις κυρώθηκαν με νόμο στις 3 Οκτωβρίου 2014, τρία χρόνια (!) μετά την κυβερνητική εξαγγελία !\nΤον Νοέμβριο του 2014, μετά από εκδήλωση ενδιαφέροντος μεγάλης ξένης εταιρίας, ακολούθησε προκήρυξη διεθνούς διαγωνισμού για τρείς χερσαίες περιοχές στην Δυτική Ελλάδα ( Άρτα-Πρέβεζα, Αιτωλοακαρνανία και ΒΔ Πελοπόννησος). Πέρασαν περίπου δύο έτη και ακόμα δεν υπογράφηκαν οι σχετικές συμβάσεις! Την ίδια τύχη είχε και ο διαγωνισμός που προκηρύχθηκε τον Νοέμβριο του 2014 για είκοσι θαλάσσιες περιοχές στο Ιόνιο πέλαγος και στην θαλάσσια περιοχή νότια της Κρήτης (χάρτης -1), ο οποίος προσέλκυσε πενιχρό ενδιαφέρον από διεθνείς εταιρίες (μία νέα συμμετοχή για ένα μπλοκ).\nΧάρτης: Διαγωνισμοί Παραχωρήσεων Ε-Π Υ/Α ( Νοέμβριος -2014)\nΟ απαιτούμενος χρόνος για την ολοκλήρωση ενός γύρου παραχωρήσεων στην Ελλάδα είναι περίπου 2,5 έτη τη στιγμή που στην Κύπρο δεν ξεπερνά το ένα έτος!\nΗ Ελλάδα λοιπόν παίρνει άριστα στις… καθυστερήσεις, οι οποίες δυστυχώς καταγράφονται και από την διεθνή αγορά Ε&Π Υ/Α, που δεν δείχνει να ενδιαφέρεται για επενδύσεις στην χώρα μας. Αυτό αποδείχθηκε και στην πράξη από την έλλειψη ενδιαφέροντος στους διαγωνισμούς. Υπενθυμίζω ότι και τα διεθνή εξειδικευμένα ινστιτούτα ανάλυσης του τεχνικού και επιχειρηματικού κινδύνου των χωρών, στον τομέα της Ε-Π Υ/Α, κατατάσσουν την Ελλάδα στις χαμηλότερες κ�


Όλοι για το άσυλο! - Marketnews.gr\nΤζήμερος Θάνος Σάββατο, 24 Αυγ '13\nΈχουμε τρελαθεί εντελώς; Μετά τον ΣΥΡΙΖΑ και το ΚΚΕ (αναμενόμενο) και οι ΟΙΚΟΛΟΓΟΙ κοκκινοπράσινοι άρχισαν τις κλάψες για την δήθεν κατάλυση του πανεπιστημιακού ασύλου, με αφορμή την απελευθέρωση των χώρων του Πολυτεχνείου από όσους τους κατέχουν παράνομα εδώ και 30 χρόνια.\nΌλοι τους, εν χωρώ, κατηγορούν την αστυνομία και τον Δένδια διότι ενήργησε χωρίς να έχουν γίνει προηγουμένως επεισόδια!!! Δηλαδή σύμφωνα με τη λογική τους θα έπρεπε πρώτα να ξανακαεί το Πολυτεχνείο (για πολλοστή φορά, έχουμε χάσει τον αριθμό) και μετά να επέμβη η αστυνομία! Την έννοια της προληπτικής επέμβασης την έχει πάρει ποτέ το αυτί σας, αγαπητοί κοινοβουλευτικοί επαναστάτες χωρίς αιτία και χωρίς αποτέλεσμα;\nΣυγνώμη που θα δυσαρεστήσω όσους έχουν μάθει στο μαύρο - άσπρο, αλλά θα συνεχίσω να κρίνω τις πολιτικές ενέργειες επικροτώντας τις σωστές και στηλιτεύοντας τις λανθασμένες, χωρίς αντιπολιτευτικές ή συμπολιτευτικές παρωπίδες. Την ίδια στιγμή λοιπόν που καταγγέλλω την εγκληματική φορμπηχτική πολιτική της κυβέρνησης, δεν έχω κανένα πρόβλημα να δώσω συγχαρητήρια στην Αστυνομία και στον Δένδια διότι έπραξαν το αυτονόητο: παρέδωσαν στο Πολυτεχνείο και στους φοιτητές τους τους χώρους που τους ανήκαν, οι οποίοι ήταν τα παραδοσιακά άντρα των μπαχαλάκηδων, των “επαναστατών της πορδής με τα λεφτά του μπαμπά” για να θυμηθούμε τον αθυρόστομο αλλά εξαιρετικά εύστοχο στίχο του Πορτοκάλογλου. Μόνο που τα διαδοχικά καψίματα του Πολυτεχνείου και της Αθήνας ολόκληρης δεν τα πλήρωσε ο μπαμπάς του επαναστάτη, αλλά ο Έλληνας φορολογούμενος.\nΑν θέλετε, αγαπητοί αντιεξουσιαστές, να διακινείτε τις ιδέες σας, μπορείτε να το κάνετε ελεύθερα από τους δικούς σας χώρους: από το σπίτι σας, από το διαδίκτυο και από τις "αυτοδιαχειριζόμενες" γιάφκες σας που θα τις πληρώνετε ρεφενέ και θα τις διακοσμείτε όπως θέλετε. Τις ιδέες, όμως. Όχι τις μολότωφ, τους λοστούς και τις βαριοπούλες. Κι επειδή είμαι φανατικά υπέρ των ατομικών δικαιωμάτων, μπορείτε εκεί να ζείτε όπως γουστάρετε, να κάνετε τους μπάφους σας, να μπεκροπίνετε, να πλένεστε όποτε θέλετε και να γράφετε στους τοίχους ό,τι θέλετε. Στους δικούς σας τοίχους όμως, όχι στον δικό μου που τον έβαψα χθες. Ή, στα σήματα της τροχαίας, που δεν υπάρχει ούτε ένα χωρίς ποδοσφαιρικό αυτοκόλλητο ή αναρχικό μήνυμα διαφώτισης προς εμάς τους ανυποψίαστους και μικρόνοες μικροαστούς.\nΑρκετά υπέφερε η Ελλάδα από την θεσμοποιημένη ανομία. Αρκετά τα κόμματα, κυρίως της κατά φαντασίαν αριστεράς, προσέφεραν πολιτική κάλυψη σε κάθε εγκληματικό στοιχείο που σήκωνε τη σημαία τους. Αρκετά οι κόκκινοι ακροδεξιοί προετοίμαζαν το έδαφος για τους μαύρους ακροδεξιούς. Αρκετά ανεχθήκαμε την αναγωγή της σαχλαμάρας σε πολιτική ιδεολογία. Ναι, η Δημοκρατία μας έχει πολλές και σοβαρές αρρώστιες. Ναι, πολλά από αυτά που της σούρνουν οι αντιεξουσιαστές έχουν και βάση και δίκιο. Όμως πρέπει να καταλάβουμε όλοι μας ότι η Δημοκρατία θεραπεύεται με βλαστοκύτταρα καλύτερης Δημοκρατίας κι όχι με τον νόμο της ζούγκλας.\nΌσοι ακόμα δεν το αντιλαμβάνονται είναι ανίατες περιπτώσεις. Χρειάζονται άσυλο, επειγόντως.\nΥ.Γ. Στα σοβαρά κράτη δεν υπάρχει Υπουργείο Δημόσιας Τάξης ή, επί το σοσιαλιστικότερον, Προστασίας του Πολίτη. Αυτή τη δουλειά την κάνει η Αστυνομία με τους εκπαιδευμένους επιτελείς της. Τα κοινοβούλια ψηφίζουν τους νόμους και η Αστυνομία με τη Δικαιοσύνη τους εφαρμόζουν. Στα σοβαρά κράτη δεν υπάρχουν διάλογοι του τύπου:\n- Αυτοί παρανομούν, τι να κάνουμε κ.Υπουργέ;\n- Αφήστε τους, να μην δημιουργηθεί πολιτικό θέμα...\nΑυτοί ήταν οι μόνιμοι διάλογοι μεταξύ Αρχηγείου Αστυνομίας και Υπουργείου εδώ και 40 χρόνια. Άλλωστε και οι επικεφαλής της Αστυνομίας με κομματικά κριτήρια επιλέγονταν. Θα δούμε ποτέ τη μέρα που στην Ελλάδα η Αστυνομία δεν θα έχει πολιτικό προϊστάμενο;\nΣταυρώστε τον Σταυρίδη!\nΗ ΕΛΑΣ διαψεύδει τη μητέρα του 14χρονου: «Τον είδε δύο φορές»\nΤρίτη, 20 Οκτ '20\nΔίκη ΧΑ: Η Πρόεδρος αμφισβητεί την αγόρευση της εισαγγελέως! - Διεκόπη η συνεδρίαση\nΜε εντολή Μητσοτάκη, ανακαλείται η απόφαση για φιλάθλους στους αγώνες\nΜεικτά πρόσημα στην Ευρώπη μετά την απόφαση της Ιρλανδίας για καθολικό lockdown 6 εβδομάδων\nΗ USA Today σπάει την παράδοση και στηρίζει Μπάιντεν\nEurobank: Aσφαλή το ebanking και το mbanking - Δεν υπήρξε επίθεση από hackers


Helios IP FORCE - εμπορικό κέντρο\nΕφαρμογή IP θυροτηλεόρασης σε μεγάλο εμπορικό κέντρο στην Αττική.\nΓνωστό εμπορικό κέντρο στην Αττική, στεγάζει κατάστημα μεγάλης αλυσίδας οικιακού εξοπλισμού καθώς και πληθώρα άλλων καταστημάτων λιανικής πώλησης. Το εμπορικό κέντρο διαθέτει υπόγειο χώρο στάθμευσης για τους επισκέπτες καταναλωτές αλλά και για τις παραδόσεις εμπορευμάτων στα επιμέρους καταστήματα.\nΟι παραδόσεις εμπορευμάτων γίνονται τις βραδυνές ώρες και εξυπηρετούνται από 3 ράμπες πρόσβασης προς τον υπόγειο χώρο στάθμευσης. Λόγω των βραδυνών ωρών εργασίας, οι ράμπες προστατεύονται με τηλεχειριζόμενες μπάρες καθώς και πρόσθετα συστήματα ασφαλείας, όπως CCTV & access control. Παράλληλα, όταν ένα όχημα φτάνει στη ράμπα πρέπει να μπορεί να ειδοποιεί το προσωπικό του κέντρου ώστε να του ανοίγουν τη μπάρα και να το κατευθύνουν.\nΑπαιτείται λοιπόν ένα σύστημα θυροτηλεόρασης που θα επιτρέπει την οπτική και ακουστική επικοινωνία των οδηγών με το προσωπικό του κέντρου.\nΗ εφαρμογή είναι σχετικά απλή λειτουργικά, όμως καλείται να επιλύσει αρκετές τεχνικές δυσκολίες.\nΟι παραδόσεις εκτελούνται τόσο με οχήματα μεγάλου όσο και με μικρού ύψους, ανάλογα με τον προμηθευτή και τα εμπορεύματα. Συνεπώς οι σταθμοί επικοινωνίας στις ράμπες (μπουτονιέρες θυροτηλεόρασης) πρέπει να μπορούν να εξυπηρετήσουν και τα 2 είδη οχημάτων.\nΟι ράμπες είναι τελείως απροστάτευτες από τα καιρικά φαινόμενα και κυρίως τη βροχή, ενώ είναι και εκτεθειμένες σε πιθανούς βανδαλισμούς.\nΤο προσωπικό του κέντρου θα πρέπει να μπορεί να αναγνωρίσει πλήρως αλλά και να επικοινωνήσει με σαφήνεια με τους οδηγούς, παρά τον έντονο θόρυβο που παρατηρείται λόγω της τοποθεσίας του εμπορικού κέντρου (δρόμος ταχείας κυκλοφορίας).\nΟι ράμπες βρίσκονται στα 2 άκρα του εμπορικού κέντρου ώστε να εξυπηρετούν την πρόσβαση των οχημάτων από διαφορετικούς οδικούς άξονες. Οι αποστάσεις μεταξύ τους είναι πολύ μεγάλες και η καλωδίωση που θα τις συνδέσει ξεπερνά τα 600m.\nΤα μόνιτορ που θα ελέγχουν τις εισόδους – ράμπες θα πρέπει να μπορούν να μετακινηθούν εύκολα, λόγω των πιθανών αναδιατάξεων των χώρων του εμπορικού κέντρου ανάλογα με τις εκάστοτε απαιτήσεις λειτουργίας που θα προκύψουν.\nΗ λύση της 2Ν\nΤα παραδοσιακά συστήματα θυροτηλεόρασης δύσκολα θα μπορούσαν να καλύψουν όλες τις απαιτήσεις του έργου (μεγάλο μήκος καλωδίωσης, αδιάβροχες και αντιβανδαλιστικές μπουτονιέρες, ισχύ μεγαφώνου, μετακινούμενα μόνιτορ κλπ.). Έτσι, επιλέχθηκε η λύση της ΙΡ τεχνολογίας, με όλες τις συσκευές του συστήματος (μπουτονιέρες, βιντεοτηλέφωνα, server) να αποτελούν κόμβους ενός Ethernet τοπικού δικτύου LAN.\nΓια τις μπουτονιέρες προτιμήθηκαν σταθμοί επικοινωνίας HELIOS IP FORCE με κάμερα, αφού καλύπτουν τις περισσότερες απαιτήσεις: είναι αντιβανδαλιστικοί (ΙΚ10), αδιάβροχοι (ΙΡ69), διαθέτουν 2 κανάλια επικοινωνίας και μεγάλη ισχύ (10W) ενώ διαθέτουν και έγχρωμη ΙΡ κάμερα Η.264.\nΣτις ράμπες τοποθετήθηκαν από 2 μπουτονιέρες σε διαφορετικό ύψος ώστε να εξυπηρετούν όλα τα είδη οχημάτων των προμηθευτών (μεγάλα φορτηγά ή μικρότερα επαγγελματικά αυτοκίνητα).\nΤο τοπικό δίκτυο Ethernet LAN στήθηκε με ΡοΕ switches για ευκολία στην τροφοδοσία των συσκευών, ενώ αξιοποιήθηκε και 1 wireless link για να καλυφθεί ένα τμήμα της μεγάλης απόστασης του συστήματος.\nΣτις θέσεις εργασίας που εξυπηρετούν τους προμηθευτές επιλέχθηκαν συσκευές IP τηλεφωνίας με οθόνη αναπαραγωγής video (video τηλέφωνα) GXV της Grandstream. Οι συσκευές αυτές προσφέρουν ευκολία χειρισμών, εικόνα μεγάλης ευκρίνειας και καθαρή ποιότητα ήχου. Η εντολή ανοίγματος της μπάρας μετά την αναγνώριση του οχήματος δίνεται με απλό πάτημα ενός διψήφιου κωδικού στο video τηλέφωνο.\nΣτον server του συστήματος εγκαταστάθηκε Asterisk ΡΒΧ εφαρμογή με δυνατότητα διαχείρισης εικόνας, αναμονής εισερχομένων κλήσεων, εκτροπή κλήσεων, μνήμη και καταγραφή αναπάντητων κλπ. Στο όλο σύστημα θυροτηλεόρασης μπορούν μελλοντικά να προστεθούν μπουτονιέρες και video τηλέφωνα σε οποιαδήποτε θέση εργασίας υπάρχει απλή παροχή δικτύου LAN, χωρίς να απαιτείται πρόσθετος εξοπλισμός ή καλωδίωση.\nΣτις εφαρμογές ειδικών απαιτήσεων, όπου οι παραδοσιακές θυροτηλεοράσεις αδυνατούν να καλύψουν όλες τις λειτουργικές ανάγκες, η θυροτηλεόραση ΙΡ της 2Ν έδωσε την καλύτερη λύση. Με ευελιξία, λειτουργικότητα, επεκτασιμότητα και σε προσιτό κόστος.\nΣειρά Helios IP FORCE


Π.Π.Μ. Γιατί λέμε όχι στην κατασκευή του εργοστασίου srf - new-economy.gr\n17 Μαρτίου 2018 admin 555 Views Δήμος Βλολου, Π.Π.Μ\nTους λόγους για τους οποίους λέει όχι στην δημιουργία εργοστασίου srf έδωσε στην δημοσιότητα η Περιβαλλοντική Πρωτοβουλία Μαγνησίας. Όπως αναφέρει, «η Δημοτική Αρχή Βόλου εν κρυπτώ και με μη σύννομες διαδικασίες, έλαβε άδεια για την κατασκευή εργοστασίου στο ΧΥΤΑ Βόλου, με προϋπολογισμό πάνω από 40 εκατομμύρια ευρώ.\nΗ Περιβαλλοντική Πρωτοβουλία Μαγνησίας είναι απολύτως αντίθετη με την κατασκευή του εργοστασίου αυτού, που ανατρέπει τους εθνικούς σχεδιασμούς για την ανακύκλωση των απορριμμάτων και κατά πάσα πιθανότητα θα δέχεται σκουπίδια και από άλλες περιοχές. Έτσι εκτός από τα σκουπίδια της Ευρώπης και της Μεσογείου που θα καίει η ΑΓΕΤ, θα έχουμε και το SRF που θα παράγεται στο Βόλο και το κοντινότερο εργοστάσιο για την καύση του είναι προφανώς πάλι η ΑΓΕΤ. Η προχειρότητα με την οποία αντιμετωπίζει τα θέματα αυτά ο Δήμος Βόλου φαίνεται και από το γεγονός ότι έχει μεν πάρει την άδεια για την παραγωγή SRF, αλλά δεν έχει, λέει, αντίρρηση να παράγει ότι να είναι!\n1. Το εργοστάσιο θα μπορεί να επεξεργάζεται ποσότητα 50.500 τόνους ανά έτος αστικά απορρίμματα & 15.200 τόνους ανά έτος προδιαλεγμένα οργανικά για παραγωγή κομπόστ. Επειδή, όπως συμβαίνει και με τα αντίστοιχα εργοστάσια, ποσότητες SRF θα θάβονται, τελικά εκτιμάται ότι θα θάβονται συνολικά 65.000 τόνοι ανά έτος, δηλαδή το 60% του συνόλου.\n2. Το προϊόν που θα παράγεται θα είναι το δευτερογενές καύσιμο SRF, που θα προορίζεται για καύση σε τσιμεντοβιομηχανία και μπορεί επομένως να επιστρέφει ως καρκίνος στην πόλη του Βόλου.\n3. Το εργοστάσιο θα απασχολεί 15 εργαζόμενους και θα έχει ετήσιο λειτουργικό κόστος 2.704.000 €, το μεγαλύτερο δε μέρος από αυτό το ποσό θα καταλήγει στις τσέπες του εργολάβου, επιβαρύνοντας επομένως τους πολίτες του Βόλου!\n4. Η εμπειρία από την ελληνική πραγματικότητα δείχνει ότι από τα 3 μέχρι σήμερα τέτοια εργοστάσια (Αθήνα-Καλαμάτα-Χανιά) το παραγόμενο προϊόν SRF & RDF είναι κακής ποιότητας και δεν το ζητά κανείς, οπότε καταλήγει δεματοποιημένο στους αντίστοιχους ΧΥΤΑ μετά την κατασκευή του! Σήμερα το ΕΜΑΚ της Καλαμάτας έκλεισε, ενώ τα ΕΜΑΚ της Φυλής & των Χανίων είναι ζημιογόνα και επιχορηγούνται από τους Δήμους και τους αντίστοιχους Συνδέσμους Διαχείρισης.\nΤέλος αφού όλα τα παραπάνω δείχνουν ότι η κατασκευή του εργοστασίου θα είναι ζημιογόνος για το Δήμο Βόλου και τους πολίτες, το ερώτημα είναι γιατί η Δημοτική Αρχή Βόλου επιμένει για την κατασκευή του».\n← «Ένα μουσείο με δυναμική…»\nΜπήκε η υπογραφή για τις μονάδες βιοαερίου →


Το πρόγραμμα των αποκριάτικων εκδηλώσεων στον Αγ. Νικόλαο - Κρήτη πόλεις και χωριά\nΤο πρόγραμμα των αποκριάτικων εκδηλώσεων στον Αγ. Νικόλαο\nΚΡΗΤΗ ΠΟΛΕΙΣ ΚΑΙ ΧΩΡΙΑ 6:38:00 μ.μ. ΑΠΟΚΡΙΕΣ\nΤο κεντρικό θέμα των αποκριάτικων εκδηλώσεων είναι η δεκαετία του 1980, στη μουσική και στα χορευτικά που θα παρουσιαστούν την αποκριάτικη περίοδο. «Η ιδέα για αναβίωση της δεκαετίας του ’80, γεννήθηκε από το γεγονός ότι υπήρξε μια «δυνατή» χρονική περίοδος για τον Άγιο Νικόλαο», σχολίασε ο πρόεδρος του Πολιτιστικού Αθλητικού Οργανισμού Δήμου Αγίου Νικολάου κ. Λευτέρης Ραφαϊλάκης.\nΜασκέ πάρτυ στη Λέσχη των Προσκόπων\nΤην Τσικνοπέμπτη 8 Φεβρουάριου θα διοργανωθεί, στην Κιτροπλατεία, το… «Τσικνο-voice», μια παρωδία του γνωστού «Voice»!\nΤο Σάββατο 10 Φεβρουαρίου θα γίνει ένας αγώνας δρόμου μασκέ… ένα disco-run με πολύ… χαβαλέ, ενδυμασίες και μουσική!\nΤην ίδια μέρα ή την επομένη (Κυριακή 11 Φεβρουαρίου) προγραμματίζεται και το «Το κυνήγι του κρυμμένου θησαυρού», που φέτος οι διοργανωτές σκέφτονται να το κάνουν απόγευμα ή βράδυ\nΣυναυλία με γνωστούς καλλιτέχνες\nΤο Σάββατο 17 Φεβρουαρίου γίνεται προσπάθεια για μια μεγάλη μουσική εκδήλωση με γνωστούς καλλιτέχνες, αλλά τις οριστικές συμμετοχές θα τις μάθουμε τις επόμενες ημέρες.\nΠρος το παρόν, το τοπίο παραμένει – για λόγους ευνόητους – θολό!\nΜια μεγάλη αποκριάτικη παρέλαση προγραμματίζεται για την Κυριακή 18 Φεβρουάριου. Θα κληθούν να λάβουν μέρος σχολές χορού, σχολεία, πολιτιστικοί και αθλητικοί σύλλογοι, ομάδες πολιτών… πάντα με θεματολογία τη δεκαετία του 80.\nΘα καταλήξει σε μια μεγάλη συναυλία, στο λιμάνι, στο χώρο μπροστά από τα «Αστέρια».\nΠάρτυ στην Νεάπολη\nΕκτός από τον Άγιο Νικόλαο, μια μεγάλη αποκριάτικη εκδήλωση- πάρτι θα γίνει στην πλατεία της Νεάπολης, την Κυριακή 11 Φεβρουαρίου.\nΑς το ρίξουμε έξω!\nΓια μια ακόμα φορά, ο Πολιτιστικός Οργανισμός του Δήμου (ΠΑΟΔΑΝ) θα δεχθεί όλα τα «καλά λόγια», καθώς όλες οι εκδηλώσεις που έχει οργανώσει την τελευταία τριετία είχαν επιτυχία και, πολύ σημαντικό, έβγαλαν τους πολίτες στους δρόμους.\nΚαλές Αποκριές λοιπόν. Ας ξεχάσουμε για λίγο τα πάσης φύσεως προβλήματα που μας τυραννούν και ας το «ρίξουμε έξω». Οι τραβάγιες δεν απολείπονται!


‘Η ΜΝΗΜΗ ΔΑΚΡΥΖΕΙ’: ΔΕΚΑΕΤΙΑ ’90 (Ειδησεογραφία στα όρια της δέκατης δεκαετίας)\nΘανάσης Κούτος 18 Ιουνίου 2021 17 Ιουνίου 2021 0157\nΜε την εμφάνιση στον κύκλο των παραγόντων του Κώστα Περράκη του Βάιου Παπαθανασίου και του Βασίλη Αρμόνη που καλύπτουν μια περίοδο απ’ το ΄91 μέχρι το ΄95, το ποδόσφαιρο της Χαλκίδας γνωρίζει κάποιες αναλαμπές. Υπάρχει μια αξιόλογη διοικητική σταθερότητα, όπως και στον Ολυμπιακό, του Βασίλη Βεργέτη, που ομολογουμένως κράτησε τον Ολυμπιακό σε επίπεδα αξιοπρέπειας.\nΜέχρι το ΄95 απ’ τον Α.Ο. ‘Χαλκίς’ πέρασαν ‘καλοί’ και ‘κακοί’ προπονητές. Στην πρώτη κατηγορία θα συμπεριλάβουμε, τον Άνθιμο Καψή, τον Σούλη Παππά και τον Μιχάλη Χιόνη. Ο Θανάσης Σμπρίνης σε ετοιμότητα έκλεισε τα ‘τελειώματα’ μιας-δυο αγωνιστικών περιόδων. Στους κακούς, ανεπαρκείς έως ακατάλληλους θα συμπεριλαμβάναμε στο ‘διάβα’ όλης της δεκαετίας τους Βασίλη Κωνσταντίνου, Τάκη Ασημακόπουλο και κάποιον ‘περίεργο’ Σέρβο τον Μιλίσεβιτς.\nΟ Βασίλης Στασινόπουλος, ο Νίκος Παντέλης, ο Ηλίας Φυντάνης και ο Σταύρος Σαράφης, προπονητές που ήρθαν προς το τέλος της δεκαετίας, είχαν την τύχη να ‘παρακάμψουν’ το ‘τρελλάδικο’ που άφησαν πίσω τους, οι διοικήσεις Μιχάλη Σχολίδη και Βασίλη Αρμόνη. Είναι η εποχή όπου κωμικοτραγικές καταστάσεις συμβαίνουν στ’ αποδυτήρια και έξω απ’ αυτά, με τους Λεοντιάδη αρχικά και τους Δοξάκη-Κεραμιδά και αποδέκτες τους προέδρους αυτών των περιόδων Σχολίδη και Αρμόνη.\nΚαι όμως ο Μιχάλης Σχολίδης και οι συνεργάτες του, ρίχνουν ‘χοντρό χρήμα’ στο μεσοδιάστημα της δεκαετίας του ΄90, χωρίς να πιάσει τόπο! Ο τερματοφύλακας Παπαδόπουλος, ο Λεοντιάδης, ο Αϊβαζίδης, ο Χαλκίδης και αργότερα και άλλοι. Ας ξεχωρίσουμε όμως τον Αϊβαζίδη που με συγκίνηση θυμάται και ο σύγχρονος ‘Ηρακλής’ της κεντρικής οπισθοφυλακής Βλάσης Μπόκαρης, ένας σπουδαίος κεντρικός αμυντικός και άριστος χαρακτήρας.\nΑπ’ το ΄98 και μετά ο Α.Ο. ‘Χαλκίς’ δεν ‘θα σηκώσει κεφάλι’ μέχρι τον ερχομό του Γιάννη Φραϊδάκη στο 2000, που κάτι προσπαθεί να επιτύχει, επιδεικνύοντας ‘επιχειρηματικό τουπέ’ και αναγνώριση απ’ τον πρώτο χρόνο της προεδρίας του. Διαδέχθηκε τον Σπύρο Λάμπρου, που τουλάχιστον προσπάθησε να ηρεμήσει τα πράγματα και να διασφαλίσει την υπαρξιακή υπόσταση του Α.Ο. ‘Χαλκίς’.\nΓια τον Ολυμπιακό, το πρώτο ήμισυ της δεκαετίας, τον βρίσκει σε μια ικανοποιητική αγωνιστική κατάσταση και διοικητική σταθερότητα. Απ’ τις καλές ομάδες της Δ΄ Εθνικής, χωρίς κάτι πάρα-πάνω. Μετά το ΄95, ο συντελεστής δυσχέρειας με τους συνεχείς πειραματισμούς και τις αναδιαρθρώσεις σ’ αυτήν την κατηγορία, αυξάνει και οι περισσότερες ποδοσφαιρικές ομάδες της Εύβοιας (Ταμυναϊκός, Ερέτρια, Αρτάκη, Ένωση ΄90 κ.λ.π.) καθώς και ο Ολυμπιακός υποχωρούν και το ενδιαφέρον μετατοπίζεται σε επίπεδο τοπικό.\nΜοναδική εξαίρεση ο Λήλας Βασιλικού, που αυτήν την περίοδο, μετά το ΄93, γνωρίζει μεγάλη ποδοσφαιρική ακμή. Έχει σπουδαία ομάδα με μεγάλη συνοχή και δυο εκπληκτικούς σκόρερς. Τον Λαρισαίο δάσκαλο Γιώργο Γουντσιώτη, που διαδέχεται μετά το ΄95, ο επίσης εξαιρετικός Αμφισσιώτης Γιάννης Μαντζώρος.\n1993: Η Προποντίδα εισέρχεται στον αγωνιστικό χώρο του γηπέδου Βούρκου, πριν την έναρξη αγώνα της με τον Ηρακλή Ψαχνών. Προπορεύεται ο ‘αρχηγός’ Παναγιώτης Κηρύκος και ακολουθούν οι Πετρόπουλος, Γ. Πεππές.\nΑυτή τη δεκαετία η Προποντίδα, διακρίνεται ανάμεσα στους ισχυρούς του Ευβοϊκού ποδοσφαίρου ‘καλλιεργώντας’ ταυτόχρονα τα τμήματα υποδομής και ακαδημιών που την καθιστούν αυτάρκη σε έμψυχο υλικό, με κάποιες πάντως αρνητικές ή θετικές εξάρσεις, με προορισμό την Β΄ Τοπική ή την Δ΄ Εθνική Κατηγορία. Το ιστορικό ποδοσφαιρικό σωματείο, διοικείται απ’ την ‘ομάδα Μπάμπη Κουσκούτη’.\nΗ ΑΕΚ έχει υποχωρήσει αισθητά, προς τη Β΄ Τοπική, με ελάχιστη παρουσία στην μεγάλη τοπική κατηγορία, ενώ στο προσκήνιο αναφαίνεται μετά το ΄95 και ο Ευβοϊκός. Συγχρόνως πλήθος ποδοσφαιρικών ομάδων με Χαλκιδέικη καταγωγή, πυκνώνει τα πρωταθλήματα της ΕΠΣΕ ήδη απ’ τα μέσα της προηγούμενης δεκαετίας. Έχουμε ‘αποταμιεύσει’ κάποιες πληροφορίες, στις οποίες έχει συμβάλλει ο Αποστόλης Αβερκιάδης, τερματοφύλακας της ΑΕΚ γι’ αυτή τη δεκαετία.\nΠρόεδρος λοιπόν στο ξεκίνημα της δεκαετίας ο Νίκος Τσιτσάκης, παλιός τερματοφύλακας και στέλεχος των προηγούμενων διοικήσεων μετά το ΄75. Έμεινε στα διοικητικά της ‘Ένωσης’ μέχρι το ΄94 περίπου. Ύστερα ανέλαβαν τ’ αδέρφια Μερκουριάδη που προσπάθησαν να ομαλοποιήσουν την κατάσταση. Η ομάδα τότε είχε πολλά προβλήματα.\n1998: Η ΑΕΚ Χαλκίδος στον τελικό κυπέλλου εκείνης της περιόδου. Διακρίνονται, από αριστερά, πάνω: Λειβαδίτης (προπονητής), Ράπτης, Χνάρης, Καρλατήρας, Γιουσμαδάκης, Αβερκιάδης, Βασιλάκος, κάτω: Κεβρεκίδης, Παρίσης, Μαγγιδάκης, Αλεξόπουλος, Μπουρλίδης.\nΣυνέχισε ο Γιώργος Αρτσίτσογλου μετά το ΄97. Έβαλε αρκετά χρήματα. Επαναδραστηριοποίησε τις ακαδημίες και επανέφερε την ομάδα στη Β΄ Τοπική. Τα πρώτα χρόνια της παρουσίας του, βοηθούσε σημαντικά και ο Άγγελος Φεφέκος. Η ομάδα της ΑΕΚ αυτή τη δεκαετία έπαιξε κύρια στη Β΄ κατηγορία. Όμως το ΄90-΄91 και ΄96-΄97 έπαιξε στην Α΄ Τοπική. Το 1998, ούσα ομάδα Β΄ Τοπικής, έπαιξε στον τελικό κυπέλλου Ευβοίας με αντίπαλο τον Α.Ο. ‘Χαλκίς’ απ’ τον οποίο ηττήθηκε με 3-1. Είχε προπονητή αυτή την αγωνιστική περίοδο και βέβαια στον τελικό τον νεαρό τότε Κώστα Λειβαδίτη.\nΠροπονητές της ομάδας γι’ αυτήν τη δεκαετία, ήταν αρχικά ο Αλέκος Ταμπάκης, ο Ανδρέας Γιουλμπαξιώτης, ο Παναγιώτης Μανωλόπουλος αργότερα και μετά το ΄95 ο Παντελής Κουρτίδης, ο Κώστας Λειβαδίτης και ο Τάσος Τζοτζόκος, στην εκπνοή της δεκαετίας.\nΑΕΚ ΧΑΛΚΙΔΑΣΑΟ ΧΑΛΚΙΣΗ ΜΝΗΜΗ ΔΑΚΡΥΖΕΙΛΗΛΑΣ ΒΑΣΙΛΙΚΟΥΟΛΥΜΠΙΑΚΟΣ ΧΑΛΚΙΔΑΣΠΡΟΠΟΝΤΙΔΑ\nDERNEKI (ΜΗ ΕΝ ΕΝΕΡΓΕΙΑ): Κονιόρδοι-Cocus Cafe 10-2\nΞιφασκία Χαλκίδας: Χρυσό μετάλλιο στα ομαδικά, στο πανελλήνιο παγκορασίδων σπάθης (video)\nΓ’ ΕΘΝΙΚΗ: Κατέρρευσε στην επανάληψη (ΑΠΟΛΛΩΝ ΕΡ.-ΘΥΕΛΛΑ ΚΑΜ.) 1-4\nΑ’ ΕΠΣΕ: Πρόγραμμα & διαιτητές 9ης αγωνιστικής (16-17/11)\nΓ’ ΕΠΣΕ (Α’ ΟΜΙΛΟΣ): Αποτελέσματα & βαθμολογία (9η αγωνιστική)


Τέλος στο θρίλερ με το τεμαχισμένο πτώμα στον Ασπρόπυργο – pes.gr\nHome / Ειδήσεις / Τέλος στο θρίλερ με το τεμαχισμένο πτώμα στον Ασπρόπυργο\tΤέλος στο θρίλερ με το τεμαχισμένο πτώμα στον Ασπρόπυργο\n37 Views Δράστες δύο Βούλγαροι\nΤην άκρη του νήματος στη φρικτή δολοφονία 41χρονου Βούλγαρου βρήκε το Τμήμα Εγκλημάτων κατά Ζωής και Προσωπικής Ελευθερίας της Διεύθυνσης Ασφάλειας Αττικής, που εξιχνίασε την υπόθεση.\nΤο θύμα είχε βρεθεί στις 10 Φεβρουαρίου στον Ασπρόπυργο, τεμαχισμένο, μέσα σε σακούλες που έφτασαν σε εταιρεία ανακύκλωσης στερεών αποβλήτων.\nΔράστες της ανθρωποκτονίας είναι, σύμφωνα με την Αστυνομία, δύο ομοεθνείς του, ένας 45χρονος και μία 43χρονη, που συνελήφθησαν.\nΚίνητρο της πράξης τους φέρονται οι οικονομικές διαφορές που είχε ο 45χρονος με το θύμα.\nΌπως προέκυψε, η 43χρονη διέμενε μαζί με το θύμα στη Νέα Χαλκηδόνα.\nΤο βράδυ της 9ης Φεβρουαρίου ο άτυχος 41χρονος επέστρεψε στο σπίτι τους μαζί με τον 45χρονο, με τον οποίο διατηρούσαν φιλικές σχέσεις. Εκεί ο 45χρονος επιτέθηκε στο θύμα και τον χτύπησε, με αποτέλεσμα τον θανάσιμο τραυματισμό του.\nΣτη συνέχεια τον τεμάχισε και τοποθέτησε τα μέλη του σε σακούλες, που έριξε σε κάδους απορριμμάτων σε μικρή απόσταση από το σπίτι.\nΚατόπιν οι δύο δράστες καθάρισαν από κοινού το διαμέρισμα, έβαψαν τους τοίχους και πέταξαν έπιπλα προκειμένου να εξαφανίσουν τα ίχνη αίματος που υπήρχαν.\nΣε βάρος τους σχηματίστηκε δικογραφία που υποβλήθηκε στον εισαγγελέα Πλημμελειοδικών Αθηνών, ο οποίος τους παρέπεμψε σε τακτικό ανακριτή, για να απολογηθούν.\nΥπενθυμίζεται ότι μέχρι προχθές τα στοιχεία του θύματος ήταν άγνωστα στις αστυνομικές Αρχές, που χρειάστηκε να δημοσιοποιήσουν τη φωτογραφία του πτώματος, προς συλλογή πληροφοριών από πολίτες που θα την έβλεπαν.\nασπρόπυργος θρίλερ τεμαχισμένο πτώμα\t2016-03-04\nTagged with: ασπρόπυργος θρίλερ τεμαχισμένο πτώμα\nPrevious: Καμίνης: Θα διαθέσουμε και άλλο χώρο, αρκεί να αδειάσει η πλ.Βικτωρίας\nNext: Με κραυγές όπως «θα γίνουμε Κολωνία» οδεύει η Σλοβακία στην κάλπη


ΔΕΛΤΙΟ ΤΥΠΟΥ Πέμπτη 13 Δεκεμβρίου, 2007 κκ Συντάκτες ΜΕΤΑΦΟΡΩΝ Σημεία ομιλίας του ΥΜΕ Κωστή Χατζηδάκη στις 12.12.07 στο συνέδριο του “Economist “ : «Οι προτεραιότητες της Ελλάδας στις Μεταφορές και Τηλεπικοινωνίες για τη επόμενη 10ετία» -Θα μιλήσω σήμερα για την Ελλάδα της επόμενης δεκαετίας. Για τους στόχους και τις προτεραιότητές μας στο Υπουργείο Μεταφορών και Επικοινωνιών. Για έργα πνοής που ήδη κατασκευάζουμε και άλλα που σχεδιάζουμε για το μέλλον και που αλλάζουν σημαντικά την εικόνα της χώρας μας στον τομέα των μεταφορών και επικοινωνιών. - Οι βασικοί μας άξονες είναι οι εξής: 1.\tΝα συμβάλουμε στη δημιουργία μιας Ελλάδας που θα είναι ισχυρή, ανταγωνιστική, σύγχρονη. Μια Ελλάδας που θα βρεθεί στην καρδιά της ΕΕ. 2.\tΝα δώσουμε προτεραιότητα στον πολίτη, παρέχοντάς του ποιοτικότερες υπηρεσίες, όπου και αν κατοικεί. 3.\tΝα προστατεύσουμε το περιβάλλον και να αναβαθμίσουμε έτσι την ποιότητα της ζωής όλων μας. Πριν από λίγες ημέρες πήραμε το πράσινο φως από την ΕΕ για την έναρξη υλοποίησης των 13 προγραμμάτων του Εθνικού Στρατηγικού Πλαισίου Αναφοράς. Πρόκειται για την τελευταία μεγάλη οικονομική ενίσχυση προς την Ελλάδα ύψους πάνω από 20 δις ευρώ μέχρι το 2013. Μία ευκαιρία που η χώρα μας δεν μπορεί και δεν πρέπει να χάσει. Η πραγματική πρόκληση ξεκινά τώρα. Να κατορθώσουμε να υλοποιήσουμε στο έπακρο τις δεσμεύσεις μας, να κάνουμε πραγματικότητα όλα τα προγράμματα που έχουν εξαγγελθεί και να μη χάσουμε το τρένο της ανάπτυξης που θα μας οδηγήσει σε μια ανταγωνιστική Ελλάδα. Μια Ελλάδα όχι απλό θεατή, αλλά συνδιαμορφωτή των διεθνών εξελίξεων. Το πλαίσιο αυτό που δημιουργεί η ΕΕ είναι ιδιαίτερα ευνοϊκό για τη χώρα μας. Σε αυτό έρχονται να προστεθούν οι ρυθμίσεις της ίδιας της ελληνικής πολιτείας που στόχο έχουν, μαζί με τη συνδρομή της ΕΕ, να διευκολύνουν το σχεδιασμό και την αποπεράτωση των έργων αυτών που θα μας οδηγήσουν σε μια πιο δυναμική, πιο σύγχρονη Ελλάδα. Οι νέες αυτές ρυθμίσεις αφορούν, από τη μία μεριά, το νέο Αναπτυξιακό Νόμο που ανοίγει το δρόμο για ενισχύσεις σε ιδιώτες έως και 60%, και από την άλλη η εφαρμογή της νομοθεσίας για τα ΣΔΙΤ. Ειδικά οι Συμπράξεις Δημοσίου και Ιδιωτικού Τομέα μπορούν και πρέπει να συμβάλλουν καθοριστικά στη δημιουργία υποδομών και στην παροχή υπηρεσιών του Δημοσίου προς όφελος του πολίτη. Η βέλτιστη διαχείριση των διαθέσιμων κονδυλίων επιβάλει την αναζήτηση σύγχρονων τρόπων χρηματοδότησης των έργων με ενεργή συμμετοχή και του ιδιωτικού τομέα. Η Ελλάδα, τα τελευταία χρόνια, διαχειρίζεται με αρκετή επιτυχία Συμπράξεις Δημοσίου με Ιδιωτικό Τομέα σε θέματα ανάπτυξης υποδομών και η εμπειρία που συσσωρεύεται μας βοηθά να προχωρήσουμε σε παρόμοιες συνεργασίες με γνώμονα πάντα τη μεγιστοποίηση του οφέλους για τον πολίτη. Με τον τρόπο αυτό, αξιοποιούνται τα πιο σύγχρονα μέσα για την ολοκλήρωση των υποδομών και ταυτόχρονα απελευθερώνονται πόροι για άλλες προτεραιότητες. Στα έργα λοιπόν που σχεδιάζονται από το ΥΜΕ εξετάζεται και η δυνατότητα Συμπράξεων του Ιδιωτικού με το Δημόσιο Τομέα. Έχουμε, λοιπόν, το πλαίσιο αλλά και το όραμα για την Ελλάδα της επόμενης δεκαετίας. Κινούμαστε με γρήγορους ρυθμούς προς την υλοποίηση των παραπάνω στόχων. Πιο αναλυτικά: 1.\tΔημιουργία μιας πιο ανταγωνιστικής Ελλάδας Στις μεταφορές, δημιουργούμε σταδιακά δίκτυο σιδηροδρόμων υψηλών προδιαγραφών για επιβάτες, φορτία και συνδυασμένες μεταφορές στη νοτιανατολική Ευρώπη. Το δίκτυο αυτό θα προσφέρει ταχύτερες, υψηλότερης ποιότητας και ανταγωνιστικότερες σιδηροδρομικές συνδέσεις, με σημαντικά μειωμένους χρόνους ταξιδιού μεταξύ των κυρίων αστικών και εμπορικών κέντρων. Για το σκοπό αυτό: •\tΟλοκληρώνουμε την κατασκευή της Ηλεκτροκίνητης Σιδηροδρομικής Γραμμής ΠΑΤΡΑ- ΑΘΗΝΑ- ΘΕΣΣΑΛΟΝΙΚΗ- ΕΙΔΟΜΕΝΗ (ΠΑΘΕ). •\tΕπεκτείνουμε το Δίκτυο του Προαστιακού Αθηνών από το Κιάτο ως το Ξυλόκαστρο και σχεδιάζουμε την προαστιακή σύνδεση της Αθήνας με το Λαύριο και τη Ραφήνα. Ανακατασκευάζουμε και εκσυγχρονίζουμε τη γραμμή Αθήνα-Χαλκίδα. •\tΑναπτύσσουμε τον Προαστιακό Σιδηρόδρομο Θεσσαλονίκης. •\tΔίνουμε έμφαση στην ανάπτυξη του τομέα των logistics. Γιατί εκεί μπορούμε, με τις κατάλληλες δράσεις, να τεθούμε επικεφαλής των υπόλοιπων χωρών της περιοχής. Επιχειρούμε, παρά τις δυσκολίες, να δημιουργήσουμε εμπορευματικό κέντρο υψηλών απαιτήσεων και προδιαγραφών στο Θριάσιο πεδίο, ολοκληρώνοντας παράλληλα το σιδηροδρομικό σταθμό στο Νέο Ικόνιο, αξιοποιώντας γι’αυτό και κονδύλια της ΕΕ. Σχεδιάζουμε, επίσης, τη δημιουργία εμπορευματικού κέντρου στη Θεσσαλονίκη, το οποίο μπορεί να εξελιχθεί σε διαβαλκανικό εμπορικό κέντρο συνδυασμένων μεταφορών. •\tΕκσυγχρονίζουμε τις αερολιμενικές υποδομές της χώρας και προχωρούμε τις διαδικασίες για το σχεδιασμό, την κατασκευή και λειτουργία ενός σύγχρονου νέου διεθνούς αεροδρομίου στο Καστέλι Ηρακλείου. Πρέπει να σημειώσω εδώ ότι το πιο πρόσφορο εργαλείο προς αυτή την κατεύθυνση είναι ένας τύπος σύμβασης παραχώρησης που χρησιμοποιήθηκε και στην κατασκευή και λειτουργία του αεροδρομίου Ελευθέριος Βενιζέλος. Το συνολικό κόστος του έργου υπολογίζεται σε 1,2 δις ευρώ. Τηλεπικοινωνιες Στις Τηλεπικοινωνίες, σύντομα θα ανακοινώσουμε την Εθνική Στρατηγική Επικοινωνιών, που στόχο έχει να βοηθήσει στην ταχύτερη υλοποίηση της Ψηφιακής Στρατηγικής της κυβέρνησης για μια πραγματικά ψηφιακή Ελλάδα. Η Εθνική Στρατηγική των Επικοινωνιών αντικατοπτρίζει το όραμά μας για το ρόλο που θα πρέπει να παίξουν οι νέες τεχνολογίες στη νέα, δυναμική και σύγχρονη Ελλάδα. Διαμορφώνει το τελικό πλαίσιο που θα στηρίξει τη σωστή ανάπτυξη της ευρυζωνικότητας. Γιατί η ευρυζωνικότητα αποτελεί τη βάση για να καρπωθούν οι πολίτες αλλά και η χώρα, τα οφέλη που προκύπτουν από τις νέες τεχνολογίες. Ένα βασικό τμήμα είναι οι υποδομές. Στο σχεδιασμό είναι, όταν θα ολοκληρωθεί η στρατηγική αυτή, να εξετάσουμε το ενδεχόμενο Συμπράξεων Δημόσιου και Ιδιωτικού Τομέα για τη χρηματοδότηση των νέων επικοινωνιακών λεωφόρων, των νέων δικτύων, των νέων υποδομών, που θα μας εντάξουν στην ομάδα των πρωτοπόρων στα θέματα των επικοινωνιών. 2.\tΠοιοτικότερες υπηρεσίες για τον πολίτη Θέλουμε μέσα μεταφοράς πιο ελκυστικά, πιο σύγχρονα, πιο φιλικά στον πολίτη και κυρίως ασφαλή. Για το σκοπό αυτό εξαγγείλαμε μια σειρά μέτρων για την αναβάθμιση των αστικών συγκοινωνιών και τη διευκόλυνση της μετακίνησης όλων των πολιτών και κυρίως εκείνων με κινητικές δυσκολίες. Θέλουμε να πετύχουμε εύκολη πρόσβαση στην πόλη για όλους με έξυπνες και οικονομικά προσιτές μεταφορές. Θέλουμε ενημέρωση του πολίτη, επί καθημερινής βάσης, για το πώς μπορεί να πάει στον προορισμό του γρηγορότερα και με μεγαλύτερη άνεση, προσαρμοσμένη στις ανάγκες του. Έτσι: •\tΟλοκληρώνουμε το σύστημα τηλεματικής στη Θεσσαλονίκη και το εισάγουμε στην Αθήνα ώστε να έχουμε ακριβή καταγραφή της ταχύτητας και της θέσης του κάθε οχήματος ανά πάσα στιγμή. •\tΕισάγουμε αυτόματο Σύστημα Συλλογής Κομίστρου με ενιαία επαναφορτιζόμενη κάρτα για όλα τα μέσα του ΟΑΣΑ το οποίο θα αντικαταστήσει σιγά σιγά το σημερινό εισιτήριο. •\tΕπεκτείνουμε τις λεωφορειολωρίδες αλλά και το δίκτυο των μέσων σταθερής τροχιάς. Ο ΗΣΑΠ θα φτάσει μέχρι τον Άγιο Στέφανο και το Τράμ μέχρι τον Πειραιά. Παράλληλα, παρατείνεται πειραματικά για τους μήνες Φεβρουάριο και Μάρτιο το ωράριο του Ηλεκτρικού και του Μετρό ως τις 2 πμ την Παρασκευή και το Σάββατο. •\tΕγκαθιστούμε ψηφιακές εφαρμογές πληροφόρησης του επιβάτη στα μέσα μαζικής μεταφοράς και τοποθετούμε ενημερωτικές ηλεκτρονικές πινακίδες σε όλα τα λεωφορεία και τρόλεϊ. •\tΓια τα ΑμεΑ: Όλα τα νέα οχήματα των ΜΜΜ, που θα προμηθεύονται οι φορείς του ΥΜΕ θα διαθέτουν τον απαιτούμενο προβλεπόμενο εξοπλισμό για την εξυπηρέτηση των ΑμεΑ. Όλο το προσωπικό που εργάζεται στα ΜΜΜ θα λαμβάνει ειδική εκπαίδευση για την εξυπηρέτηση των ΑμεΑ Στις τηλεπικοινωνίες, πάλι ο πολίτης είναι στην κορυφή του ενδιαφέροντός μας: •\tΧρηματοδοτούνται με € 44 εκ. οι ευρυζωνικές υπηρεσίες που θα παρέχονται από επιχειρήσεις προς τους πολίτες. Επιπλέον, ενισχύεται η επιχειρηματικότητα με τη χρηματοδότηση 770 περίπου σημείων ασύρματης ευρυζωνικής πρόσβασης (Wireless Hotspots) σε σχεδόν 400 επιχειρήσεις. •\tΣχεδιάζουμε τη μετάβαση της χώρας μας σε δίκτυα επόμενης γενιάς οπτικών ινών. Σκοπός μας είναι να φέρουμε τις οπτικές ίνες στο κάθε σπίτι (Fiber to Home). Ένα έργο που θα καταστήσει τη χώρα ευρυζωνικά πρωτοπόρο στην Ευρώπη. Όπως γνωρίζετε, οι οπτικές ίνες μας δίνουν ένα τεράστιο εύρος εφαρμογών μεγιστοποιώντας τις ταχύτητες ευρυζωνικότητας και περιορίζοντας τα προβλήματα των υπηρεσιών επικοινωνίας. 3. Προστασία του Περιβάλλοντος και αναβάθμιση της ποιότητας ζωής Το περιβάλλον βρίσκεται ψηλά στην ατζέντα μας. Γιατί καθαρότερο περιβάλλον στα αστικά κέντρα σημαίνει καλύτερη ποιότητα ζωής. Σημαίνει υγεία. Σημαίνει ένα καλύτερο αύριο για τις γενιές που θα έρθουν. Προωθούμε μέσα μεταφοράς φιλικά προς το περιβάλλον και δίνουμε έμφαση στις νέες τεχνολογίες που με τη σειρά τους έχουν τη δυνατότητα να διευκολύνουν τις μετακινήσεις μας μειώνοντας, παράλληλα, την επιβάρυνση που υφίσταται το περιβάλλον. Πιο συγκεκριμένα: •\tΔίνουμε έμφαση στα ηλεκτροκινούμενα μέσα σταθερής τροχιάς και επεκτείνουμε το δίκτυό τους. Προσπαθούμε έτσι να δημιουργήσουμε τις προϋποθέσεις ώστε να πεισθούν οι Έλληνες πολίτες να εγκαταλείψουν το ΙΧ τους. Είναι γνωστό ότι στις πόλεις, ο οδικός τομέας ευθύνεται για το 40% των εκπομπών διοξειδίου του άνθρακα και το 70% των εκπομπών άλλων ρύπων. Πρέπει, λοιπόν, να δώσουμε έμφαση σε μια «βιώσιμη κινητικότητα», έτσι ώστε χωρίς να περιορίζουμε τις μετακινήσεις μας να προστατεύουμε ταυτόχρονα το περιβάλλον. •\tΑποφασίσαμε, παράλληλα, τη δημιουργία μόνιμης Επιτροπής για τις «πράσινες μεταφορές». Προκειμένου να προωθήσουμε τα εναλλακτικά καύσιμα στις μεταφορές, να δούμε τις δυνατότητες των νέων υβριδικών τεχνολογιών αλλά και να αναπτύξουμε δράσεις φιλικές προς το περιβάλλον. Τελειώνοντας θέλω να σας συγχαρώ για άλλη μία φορά για τη διοργάνωση του φετινού σας συνεδρίου. Και αυτό γιατί υπηρετείτε ένα πολύ σημαντικό για μένα σκοπό. Ενημερώνετε τον πολίτη, τον επιχειρηματία, τον απλό καταναλωτή για ουσιαστικές εξελίξεις. Δίνετε έτσι τη δυνατότητα στην κοινωνία των πολιτών να συμμετέχει ενεργά στη λήψη των αποφάσεων. Γιατί δεν αρκεί μόνο να σχεδιάζουμε και να κατασκευάζουμε έργα και υποδομές, αλλά οφείλουμε να εξασφαλίσουμε τη βιωσιμότητά τους σε βάθος χρόνου. Και η βιωσιμότητα αυτή εξαρτάται σε μεγάλο βαθμό από το πόσο φιλικά και χρήσιμα θα είναι αυτά στην επιχειρηματική κοινότητα και στον κάθε πολίτη. Δεν πρέπει να ξεχνάμε ότι ο πολίτης είναι ο τελικός παραλήπτης αλλά και ο αυστηρότερος κριτής όλων των έργων. Σ’ αυτόν απευθυνόμαστε και αυτός μπορεί να βοηθήσει ουσιαστικά για να κάνουμε τη ζωή του καλύτερη και στον τομέα των μεταφορών και επικοινωνιών. Από το Γραφείο Τύπου\nΔΕΛΤΙΟ ΤΥΠΟΥ Τρίτη 11 Δεκεμβρίου, 2007 κκ Συντάκτες ΜΕΤΑΦΟΡΩΝ Χαιρετισμός Υπουργού Μεταφορών και Επικοινωνιών Παρουσίαση Βιβλίου «Ποδήλατο, οδηγός σχεδιασμού και αξιολόγησης δικτύων» Τεχνικό Επιμελητήριο Ελλάδας Κυρίες και κύριοι, Το έχω ξαναπεί αλλά θέλω να το τονίσω και σήμερα: Δεν μπορεί να υπάρξει σύγχρονη πολιτική για τις Μεταφορές χωρίς φροντίδα για το Περιβάλλον. Και δεν μπορούμε να μιλάμε για προστασία του περιβάλλοντος χωρίς να προσπαθούμε να μειώσουμε τη χρήση του ΙΧ. Ξέρετε, η χώρα μας είναι πρώτη, όχι μόνο ανάμεσα στις χώρες τις ΕΕ αλλά σε 52 χώρες, που περιλαμβάνουν και τα κράτη της πρώην Σοβιετικής Ένωσης, στην αύξηση κατοχής ΙΧ. Σύμφωνα με μελέτη της Ευρωπαϊκής Επιτροπής Περιβάλλοντος, που δημοσιεύθηκε φέτος, το ποσοστό αύξησης κατοχής αυτοκινήτου στην Ελλάδα ήταν 20% κατά την περίοδο 2000-3. Αυτή την τάση προσπαθούμε να ανατρέψουμε με στοχευμένα μέτρα και συγκεκριμένες πρακτικές, που θα κάνουν τις μετακινήσεις μας πιο εύκολες και την πόλη μας πιο ανθρώπινη. Γιατί δεν μπορούμε, βέβαια, να μειώσουμε τις μετακινήσεις μας. Αντίθετα, πρέπει να τις διευκολύνουμε, να μη νιώθουν οι πολίτες αποξενωμένοι ακριβώς επειδή τους είναι δύσκολο να συναντήσουν το φίλο ή το συγγενή τους που έτυχε να μένει στην άλλη άκρη της πόλης. Το ζήτημα, λοιπόν, είναι να διευκολύνουμε τις μετακινήσεις, αλλά και να πετύχουμε ταυτόχρονα μια «βιώσιμη κινητικότητα». Μέσα στο πλαίσιο αυτό, εξαγγείλαμε σειρά μέτρων πριν από λίγες ημέρες, για να γίνουν οι αστικές συγκοινωνίες πιο φιλικές στον πολίτη. Για να πείσουμε τους Έλληνες να αφήσουν το αυτοκίνητό τους και να κινηθούν στην πόλη με τα ΜΜΜ. Μιλήσαμε για σύστημα τηλεματικής στα λεωφορεία και τα τρόλεϊ, για την εισαγωγή της ενιαίας επαναφορτιζόμενης κάρτας που θα αντικαταστήσει σιγά σιγά το παραδοσιακό εισιτήριο. Για «καθαρά» λεωφορεία. Για επέκταση του ΗΣΑΠ, του ΤΡΑΜ, του Προαστιακού. Για παράταση του ωραρίου του ΜΕΤΡΟ. Αποφασίσαμε παράλληλα τη δημιουργία μόνιμης Επιτροπής για τις «πράσινες μεταφορές». Προκειμένου να προωθήσουμε τα εναλλακτικά καύσιμα στις μεταφορές, να δούμε τις δυνατότητες των νέων υβριδικών τεχνολογιών αλλά και να αναπτύξουμε δράσεις φιλικές προς το περιβάλλον, όπως οι ποδηλατόδρομοι. Πιστεύω πραγματικά ότι σε αυτή την προσπάθεια για τη δημιουργία μιας ανθρώπινης πόλης το ποδήλατο μπορεί να παίξει ξεχωριστό ρόλο. Δεν είναι τυχαίο ότι στις υπόλοιπες πόλεις της Ευρώπης το παραδοσιακό αυτό μέσο για τις μετακινήσεις μας ολοένα και κερδίζει έδαφος. Είναι στα σχέδιά μας να ενισχύσουμε τους ποδηλάτες και να ενθαρρύνουμε τους κατοίκους των πόλεων να χρησιμοποιούν ποδήλατα. Πριν από λίγο καιρό είχα συνάντηση με το Δήμαρχο Αθηναίων, τον κύριο Κακλαμάνη. Μιλήσαμε για το θέμα αυτό και συμφωνήσαμε να στηρίξουμε την ιδέα του, να ξεκινήσουμε, δηλαδή, τη δημιουργία ποδηλατοδρόμων στα πάρκα του Δήμου. Θα στηρίξουμε με χρήματα του Υπουργείου τη μελέτη και θα εξετάσουμε πώς λειτουργεί το σύστημα αυτό σε άλλες χώρες της Ευρώπης. Φίλες και φίλοι, Το ποδήλατο μπορεί να συμβάλει σε μια ουσιαστική αναβάθμιση του περιβάλλοντος και της ποιότητας ζωής στις πόλεις. Είναι γνωστές οι αντικειμενικές δυσκολίες για τη διευρυμένη χρήση του ποδηλάτου σε πόλεις όπως αυτή της Αθήνας. Ωστόσο είναι σημαντικό να προσπαθούμε και να προτείνουμε λύσεις. Το βιβλίο που έχουμε σήμερα στα χέρια μας έρχεται την κατάλληλη στιγμή. Το θέμα «περιβάλλον» πρέπει να ανέβει ψηλά στην ατζέντα μας. Πρόσφατη έκθεση του ΟΟΣΑ κρούει για άλλη μία φορά τον κώδωνα του κινδύνου. Έως και 150 εκατομμύριο άνθρωποι μπορεί να πληγούν από τις συνέπειες των κλιματικών αλλαγών τις επόμενες δεκαετίες με κόστος που αναμένεται να ξεπεράσει τα 23,8 τρις ευρώ. Στην Ελλάδα έχουμε τη θέληση αλλά τείνουμε να υστερούμε στην πράξη. Το βιβλίο αυτό είναι πράξη. Είναι μια ουσιαστική αξιολόγηση των δυνατοτήτων του οδικού δικτύου να υποδεχθεί το ποδήλατο. Νομίζω ότι οφείλουμε όλοι ένα μεγάλο ευχαριστώ στην ομάδα που το έγραψε. Θέλω να σας διαβεβαιώσω ότι θα είμαι κοντά σας. Για μια πιο ανθρώπινη, πιο φιλόξενη πόλη. Ευχαριστώ πολύ ΣΗΜ: ΤΟ ΔΕΛΤΙΟ ΤΥΠΟΥ ΥΠΑΡΧΕΙ ΣΤΗΝ ΙΣΤΟΣΕΛΙΔΑ: www.yme.gr Από το Γραφείο Τύπου\nΔΕΛΤΙΟ ΤΥΠΟΥ Τρίτη 11η Δεκεμβρίου, 2007 κκ Συντάκτες ΜΕΤΑΦΟΡΩΝ Ο χαιρετισμός Υπουργού Μεταφορών και Επικοινωνιών Ημερίδα της ΕΕΤΤ «Ποιότητα Τηλεπικοινωνιακών Υπηρεσιών & Προστασία Καταναλωτών» Ο κόσμος τρέχει, οι κοινωνίες εξελίσσονται, οι νέες τεχνολογίες εισέρχονται μέρα με τη μέρα όλο και περισσότερο στη ζωή μας. Νέες λέξεις κάνουν ολοένα και πιο αισθητή την εμφάνισή τους στο καθημερινό μας λεξιλόγιο. Ευρυζωνικότητα, σύγκλιση των τεχνολογιών, ψηφιακή Ελλάδα… Είναι πλέον γεγονός ότι οι νέες τεχνολογίες και ειδικότερα ο τομέας των τηλεπικοινωνιών είναι ένας από τους κλάδους της ελληνικής οικονομίας που και παρουσιάζουν τη μεγαλύτερη κινητικότητα και έχουν την δυνατότητα να εξελιχθούν αυξάνοντας την ανταγωνιστικότητα της χώρας και δημιουργώντας νέες θέσεις εργασίας. Κυρίως, οι νέες τεχνολογίες μπορούν να συμβάλλουν αποφασιστικά στο να αρθεί οριστικά ο κοινωνικός αποκλεισμός ευπαθών αλλά και γεωγραφικά αποκλεισμένων ομάδων του πληθυσμού. Και αυτός είναι, αν θέλετε, ένας επιπλέον λόγος που ο τομέας των νέων τεχνολογιών είναι πραγματικά μέσα στην καρδιά μου. Γι’ αυτό επενδύουμε όχι μόνο ελπίδες, αλλά και χρήματα στα ευρυζωνικά δίκτυα και στις νέες τεχνολογίες. Πρέπει να είμαστε αρκετά ικανοποιημένοι από την πορεία της χώρας μας στον τομέα αυτό. Αν και ξεκινήσαμε αργά σε σχέση με τους υπόλοιπους λαούς της Ευρώπης, κάναμε σημαντικά βήματα το τελευταίο διάστημα στη χώρα μας. Οι ρυθμοί αύξησης της διείσδυσης της ευρυζωνικότητας συνεχίζουν να κινούνται με αρκετά υψηλούς ρυθμούς. Ο αριθμός των ευρυζωνικών συνδέσεων παρουσίασε αύξηση της τάξεως του 85% τον τελευταίο χρόνο. Το Σεπτέμβριο του 2007 είχαμε 900.000 συνδέσεις έναντι 488.000 το Δεκέμβριο του 2006. Η Ελλάδα έχει ξεφύγει από την τελευταία θέση στην ευρυζωνική διείσδυση ανάμεσα στα κράτη μέλη της ΕΕ, παρουσιάζοντας ταυτόχρονα ετήσια αύξηση ευρυζωνικής διείσδυσης πάνω από το μέσο όρο της ΕΕ. Η πρόοδος αυτή οφείλεται σε πολλούς παράγοντες: Στον ΟΤΕ και τη διοίκησή του καθώς και στους εναλλακτικούς παρόχους, η συμβολή των οποίων στην ανάπτυξη των τηλεπικοινωνιών στη χώρα μας είναι ομολογουμένως σημαντική. Στους Έλληνες επιχειρηματίες, που αγκάλιασαν τις νέες τεχνολογίες και άρχισαν να επενδύουν σημαντικά σε αυτές. Ξέρετε ότι περίπου μία στις δύο επιχειρήσεις (ποσοστό 57,9%) επενδύουν μέχρι και 5% του προϋπολογισμού τους στην πληροφορική και τις τηλεπικοινωνίες. Το σημαντικό είναι ότι υπάρχει μια αυξητική τάση. Ότι οι επιχειρηματίες έχουν πλέον κατανοήσει ότι οι νέες τεχνολογίες είναι το Α και το Ω για μια βιώσιμη επιχείρηση. Γιατί οι νέες τεχνολογίες σημαίνουν μείωση του χρόνου, μείωση του κόστους, αύξηση της κερδοφορίας. Και φυσικά: Στην ΕΕΤΤ, που, όπως οι αντίστοιχες ρυθμιστικές αρχές στην υπόλοιπη Ευρώπη, φροντίζει για την εύρυθμη λειτουργία της αγοράς και την εναρμόνισή μας με τους κανόνες του Κοινοτικού Δικαίου, όπως είναι άλλωστε το καθήκον της. Έχουμε κατορθώσει αρκετά και σημαντικά. Πρέπει όμως να κάνουμε ακόμα περισσότερα. Και θέλω να το τονίσω αυτό. Πρέπει να επιταχύνουμε το ρυθμό μας. Πιστεύω πως ο υγιής ανταγωνισμός, που λειτουργεί με διαφάνεια και μέσα σ’ ένα σαφώς διαμορφωμένο πλαίσιο, μπορεί να βοηθήσει στην επιτάχυνση αυτή που χρειαζόμαστε στον κλάδο των νέων τεχνολογιών. Είναι γεγονός, ότι στην ενίσχυση του ανταγωνισμού στις τηλεπικοινωνίες έχει συμβάλει καθοριστικά η είσοδος των διάφορων «παικτών» στην αγορά που προσφέρουν νέα, πλούσια και πιο οικονομικά πακέτα για τους καταναλωτές. Προκειμένου, όμως, να μπορέσει ο χρήστης-καταναλωτής να εκμεταλλευτεί στο μέγιστο τις υπηρεσίες που προσφέρονται, αλλά και να απολαύσει τις δυνατότητες που ανοίγονται μπροστά του, πρέπει να διασφαλίζεται η σωστή και απρόσκοπτη λειτουργία της αγοράς. Μιας αγοράς που, εφόσον λειτουργεί σύμφωνα με τους διεθνείς κανόνες, έχει χώρο για ΟΛΟΥΣ τους ποιοτικούς παρόχους, για όλες τις υγιείς επιχειρήσεις που στόχο έχουν όχι μόνο το κέρδος αλλά και τη σωστή εξυπηρέτηση του πολίτη. Η συμβολή της ΕΕΤΤ σε αυτό είναι, πιστεύω, καθοριστική. Γιατί βασικός στόχος όλων μας είναι πάνω απ’ όλα η ποιότητα στις τηλεπικοινωνίες και η προστασία του καταναλωτή. Υπήρξα για αρκετά χρόνια μέλος της Επιτροπής του Ευρωπαϊκού Κοινοβουλίου για την Εσωτερική Αγορά και την Προστασία του Καταναλωτή και έχω μάθει να θέτω ως προτεραιότητα τη διασφάλιση της βέλτιστης ποιότητας καθώς και τα συμφέροντα του καταναλωτή. Γνώμονας όλων των ρυθμίσεων και των μέτρων που υιοθετούνται θα πρέπει να είναι αυτό ακριβώς: «τι συνεπάγονται στην πράξη για το κοινό και την επιχειρηματική κοινότητα και πώς επηρεάζουν τις ζωές των ανθρώπων» Δεν θέλω να σας κουράσω άλλο. Σας αφήνω να απολαύσετε την εξαιρετικά ενδιαφέρουσα αυτή ημερίδα. ΣΗΜ: ΤΟ ΔΕΛΤΙΟ ΤΥΠΟΥ ΥΠΑΡΧΕΙ ΣΤΗΝ ΙΣΤΟΣΕΛΙΔΑ: www.yme.gr Από το Γραφείο Τύπου


Παναμάς Παναμάς σίτι, Bocas, San Blas! | Page 3 | Travelstories\nΠωωω ρε μάνα μου!!! και 2-3 φωτο.\nΑυτό θα μπορούσε να είναι το σημερινό κεφάλαιο για τα νησιά San Blas.\nΔε θα χρειαζόταν να γράψω κάτι άλλο. Αλλά θα γράψω δύο λογάκια (τρόπος του λέγειν) για όποιον σκεφτεί να πάει προς τα κει. Βασικά ένα πράγμα χρειάζεται...να βάλεις το χέρι στην τσέπη. Και δυστυχώς στον Παναμά όλες οι δραστηριότητες είναι πανάκριβες! Ειδικά οι εκδρομές από την πόλη. Υπάρχουν εκδρομές στη λίμνη Gatun που βλέπεις και μέρος του καναλιού, σε χωριό των ιθαγενών Emberá, στο εθνικό πάρκο Soberania κλπ..Εμείς όμως είχαμε χορτάσει δάση βροχής και απίστευτη φύση στην Κόστα Ρίκα, οπότε είπαμε να πάμε προς τα νησιά.\nΟκ, όπως και να'χε, τα νησιά θα διάλεγα! Τι το'χουμε το όνομα!\nΗ εκδρομή είχε κανονιστεί από την Αθήνα, είχαμε πληρώσει ένα σκασμό λεφτά που θέλουν για να σε πάνε και είχα διαλέξει κάποια νησάκια που ήξερα οτι είχαν τις καλύτερες παραλίες.\nΤο ξυπνητήρι χτύπησε στις 5 το πρωί αφού μας είχαν πει οτι θα πρέπει να είμαστε καθ'οδόν πριν τις 6 για να αποφύγουμε την κίνηση και να φτάσουμε νωρίς στα νησιά ώστε να έχουμε πιο πολύ χρόνο εκεί. Κοιτάζω πίσω από τις κουρτίνες και οι ουρανοξύστες είναι ακόμα ολόφωτοι κάτω από το φεγγάρι.\nΞημερώνει της λατινοφιλούσσας, βοήθειά μας, σκέφτηκα! Έφτασε η μέρα!\nΠήρα τα απαραίτητα για το τάμα, μάσκα, μαγιό, πετσέτες και κατεβήκαμε στο λομπι του ξενοδοχείου, οπου περίμεναν δυο κοπέλες και ένα ζευγάρι για εκδρομή κι αυτοί. Τελικά πηγαίναμε την ίδια εκδρομή όπως αποδείχτηκε. Ευτυχώς γιατί γλιτώσαμε τη βόλτα στα ξενοδοχεία του Παναμά για να μαζέψουμε τους υπόλοιπους. Ο οδηγός ήρθε στην ώρα του και μας πήγε στο βαν το οποίο ήταν για έξι άτομα. Ή μάλλον όχι ακριβώς, αφού αυτοί που θα καθόντουσαν πίσω - μαντέψτε ποιοί- είχαν ελάχιστο χώρο και ο junior που θα μπορούσε άνετα να παίζει μπάσκετ, έπρεπε να διπλωθεί στα δύο.\nΗ πόλη ξυπνούσε σιγά σιγά και αν και πολύ νωρίς η κίνηση είχε ήδη αρχίσει.\nΣταματήσαμε σε ένα σούπερ μάρκετ στην πόλη για να πάρουμε νερό, καφέ, φρούτα και οτι άλλο σνακ θέλαμε.\nΤο τι θα ψωνίσεις να πάρεις μαζί εξαρτάται από το πόσες μέρες θα μείνεις. Σε κάποια νησιά έχει ελάχιστο νερό το οποίο φέρνουν με βάρκες και είναι κατάλληλο μόνο για πλύσιμο και μαγείρεμα. Επίσης το φαγητό δεν έχει τρελή ποικιλία...ρύζι με ότι ψαρέψουν. Φρούτα, πατατάκια, γλυκά, φέρνεις από την πόλη. Η διαμονή είναι στυλ Ροβινσώνα και η μόνη πολυτέλεια είναι αυτό που βλέπεις και ζεις. Εμείς πηγαίναμε για ολοήμερη, αν κι εγώ πρότεινα να διανυκτερεύσουμε και να μείνουμε δυο μέρες. Αλλά εδώ διαφωνήσαμε με τον junior και επικράτησε η γνώμη του οτι θα χάναμε τα άλλα πιο ενδιαφέροντα στην πόλη του Παναμά λεει,(έτσι σε μεγάλωσα εγώ?) για να βλέπουμε το ίδιο νησί λέει (που είναι οι αξίες που σου δίδαξα: παραλία-σνόρκελ-κοκοφοίνικας), για δυο μέρες το ίδιο σκηνικό λεει...(άμα σε ξαναπάρω μαζί μου..).\nΗ πόλη του Παναμά είναι μια ομορφιά αυτή την ώρα!\nΗ διαδρομή των 2,5 ωρών για το λιμανάκι και ένα μισάωρο με τη βάρκα ανάλογα με το νησί που πηγαίνεις, είναι εμπειρία από μόνη της. Στη στάση που κάναμε αλλάξαμε θέσεις με τις δυο κοπέλες που ήταν κοντούλες και βολευτήκαμε καλύτερα μπροστά, έτσι η πρώτη ώρα πέρασε ήσυχα στον αυτοκινητόδρομο των δύο λωρίδων.\nΣτρίψαμε αριστερά και ο οδηγός μας ενημέρωσε οτι μπροστά μας βρίσκονται τα “San Blas Hills”. Όπου hills σημαίνει λόφοι...πληθυντικός αριθμός...δηλαδή πολλοί. Και είναι μπροστά μας και πρέπει να τους περάσουμε. Ο τρόπος είναι ένας: η μέθοδος roller coaster! Βουτιά με το αυτοκίνητο σε ξαφνική κατηφόρα και μετά γκάζι και απότομη ανάβαση στον επόμενο λόφο και ανάσα δευτερολέπτων γιατί έρχεται η επόμενη βουτιά...Άσε που για να γίνει πιο ενδιαφέρον, το ανεβοκατέβασμα κάποιες φορές περιελάμβανε και στροφή!\nΣε κάποια σημεία ο δρόμος είχε διαβρωθεί με τεράστιες λακκούβες να απειλούν να σε στείλουν στον άλλο κόσμο. Κάπου έλλειπε ολόκληρη η λωρίδα μας και μόλις προλάβαινες να μπεις στο αντίθετο ρεύμα γιατί από κάτω είχε γκρεμό! Έφτασα να νιώθω πια κάθε πετραδάκι που περνούσαμε, ακόμα και το πιο απαλό άγγιγμα του γκαζιού..Ο οδηγός είχε ένα μετρητή και μας έλεγε για το υψόμετρο που βρισκόμασταν προ βουτιάς και μετά. Αν και το στομάχι μου μπορούσε να καταλάβει με ακρίβεια τις υψομετρικές εναλλαγές!\nΟι λόφοι γίνονται πιο απότομοι καθώς προχωράς περισσότερο μέσα στη ζούγκλα. Κάθε φορά που κάναμε βουτιά φτάνοντας στη βάση του λόφου, ήξερα τι θα ακολουθήσει..μάλλον το έβλεπα μπροστά μου και ευχόμουν να βρισκόμουν στο δωματιάκι μου στον Παναμά! Είχα διαβάσει για όλα αυτά, αλλά πίστευα οτι υπερβάλουν και επίσης δεν είμαι τύπος που ζαλίζεται ή ανακατεύεται εύκολα. Κι όμως μετά από μισή ώρα ήρθε το τέλος! Σταματήσαμε το αυτοκίνητο, κατεβήκαμε να ξεπιαστούμε και να επανέλθουν τα εντόσθια στη θέση τους.\nΗ αλήθεια είναι οτι η διαδρομή είναι υπέροχη διασχίζοντας πυκνή ζούγκλα μέσα σε πανέμορφο φυσικό τοπίο, έχοντας για θέα απότομα βουνά και κοιλάδες πάνω από τις απαλές καμπύλες των πράσινων λοφίσκων που μας έκαναν τη ζωή δύσκολη. Η ομίχλη ξεπηδούσε μέσα από τις βουνοπλαγιές που οριοθετούν την περιοχή των Kuna. Το Kuna Yala, είναι μια ζώνη γης ανάμεσα στις ακτές της Καραϊβικής και μιας ορεινής αλυσίδας που εκτείνεται από 100 περίπου χλμ ανατολικά του καναλιού του Παναμά και φτάνει μέχρι τα σύνορα με την Κολομβία στο Ντάριεν.\nΓια να μπεις στην περιοχή τους πρέπει να περάσεις κάποια σημεία ελέγχου στα οποία όλοι οι επιβαίνοντες στα αυτοκίνητα πρέπει να δείξουν διαβατήρια, αλλιώς γυρνάς πίσω. Το όλο σκηνικό ήταν λίγο αστείο, με τους ντόπιους ντυμένους στρατιωτικά να κοιτούν με απίστευτη σοβαρότητα πότε τη φωτογραφία στο διαβατήριο , πότε εμάς λες και ήμασταν πρωτοξάδερφα του Εσκομπάρ και είχαμε πλαστά χαρτιά.\nΗ αλήθεια είναι οτι δείχναμε μες στη μαστούρα και τη ζάλη, αλλά δεν ήταν από το μπάφο..Ήμουν τόσο ζαλισμένη που νόμισα οτι είδα τη σβάστικα στη στολή του τσεκαδόρου Kuna, αλλά σε λίγο είδα και μια σημαία με τη σβάστικα. Ο οδηγός μας εξήγησε οτι αυτή είναι η σημαία των Kuna και είναι σύμβολο της κουλτούρας και της επανάστασής τους. Είπα κι εγώ!\nΕκτός από τον έλεγχο, όλα τα αυτοκίνητα πληρώνουν για να περάσουν από το Nusagandi Nature Reserve, μια περιοχή που ανήκει στους Kuna και είναι και προστατευόμενη, γεμάτη άγρια ζωή και απίστευτη βλάστηση. Αφού το περάσαμε, άρχισε η κάθοδος προς τα παράλια και μπαίνοντας σε ένα ανώμαλο χωματόδρομο για να λάβουμε το τελειωτικό χτύπημα, φτάσαμε σε δύο παράγκες.\nΦυσικά αυτό δεν ήταν το Carti με την ξύλινη αποβάθρα, είπα στον οδηγό. Μου απάντησε οτι είχαμε έρθει ενάμισι χιλιόμετρο πιο ανατολικά, στο Puerto Barsukun. Έψαξα να βρω το puerto και αυτό που είδα ήταν μια χωμάτινη εσοχή στις όχθες ενός ποταμού, και κάποιες βάρκες που μας περίμεναν.\nΜια καλύβα έπαιζε το ρόλο τουαλέτας-καμπίνας για να αλλάξεις και είναι η τελευταία ευκαιρία αφού δεν έχουν τέτοιες πολυτέλειες όλα τα νησιά.\nΜε τους συνταξιδιώτες μας πηγαίναμε σε διαφορετικά νησιά και θα μπαίναμε σε βάρκες ανάλογα με το που πήγαινε ο καθένας μας. Εν τω μεταξύ είχαν έρθει κι άλλα βαν με κόσμο και μας χώρισαν να περιμένουμε σε παγκάκια που στο καθένα κρεμόταν πινακίδα με το όνομα του προορισμού. Εγώ είχα επιλέξει το νησί του διαβόλου γιατί θα είχε ενδιαφέρον ανήμερα της λατινοφιλούσσας. Το νησί του μικρού και μεγάλου σκύλου για να δω πως είναι η σκυλίσια ζωη. Το Ναυάγιο, γιατί είμαστε και από τη Ζάκυνθο. Και το νησί του Γιάννη, για να τον γνωρίσω επιτέλους.\nΜπήκαμε στη βάρκα κι εγώ δεν ξέρω πως, αφού δεν υπήρχε αποβάθρα, απλά κάποιος κρατάει τη βάρκα κι εσύ κατρακυλάς στη χωμάτινη εσοχή του ποταμού προσπαθώντας να μπεις. Πίσω μου καθόταν ένα ζευγάρι Πολωνών με τον άντρα να πίνει μπίρες και να βρίζει- όσο μπορούσα να καταλάβω. Όταν δε η γυναίκα κατάλαβε οτι ξέχασε μάσκα και βατραχοπέδιλα στο βαν και έπρεπε να ξαναβγεί από τη βάρκα για να τα φέρει, ακούσαμε ολόκληρη ακολουθία στα Πολωνικά!\nΆρχισε η κατάβαση στον ποταμό μέχρι τον κόλπο San Blas..Φοίνικες και μανγκρόβια μας συνόδευαν και κάποιοι ψαράδες που επέστρεφαν στο χωριό που βρίσκεται λίγο πιο πάνω από το Puerto.\nΌλα ήταν ήρεμα μέχρι το σημείο που το ρεύμα του ποταμού συναντούσε τα κύματα της θάλασσας, και από δω και πέρα γινόταν το σώσε. Τα δύο αντίθετα ρεύματα συναντιόντουσαν με τα νερά να μας κουκουλώνουν και τη βάρκα να προσπαθεί να σταθεί στην επιφάνεια. Δε φτάνει που έφτασα φραπές με το αυτοκίνητο, τώρα κινδυνεύαμε να πνιγούμε.\nΌποιος δε τα' βγαλε στη διαδρομή, εδώ ήταν μια θαυμάσια ευκαιρία! Κάποιοι ούρλιαζαν, άλλοι πανικόβλητοι προσπαθούσαν να κρύψουν φωτογραφικές και κινητά, αλλά ο Πολωνός πρωτοτύπησε κατεβάζοντας ότι καντήλι υπήρχε. Ρίξαμε τέτοιο γέλιο με τον junior που ξέχασα και ζαλάδα και όλα!\nΣε λίγο, ο Άγιος Βλάσιος ο Παναμίτης έβαλε το χέρι του και βγήκαμε στα ανοιχτά στην ήρεμη θάλασσα...κάποια νησιά άρχισαν να αχνοφαίνονται!\nReactions: giannoula, VIR, mariath και άλλα 13 μέλη\nΘελουμε συνεχεια, ετοιμαζομαι να κλεισω San Blas και με ενδιαφέρει πολυ!\nΕτοιμάζω άλλο ταξίδι τώρα και έχω πήξει λίγο με την οργάνωση..Αν μπορώ να σε βοηθήσω κάπου, ευχαρίστως\nΠολύ κούραση αυτές οι παραλίες\nReactions: Μανολης Γκ., dim kyr and go2dbeach\nReactions: Μανολης Γκ., katkats and dim kyr\nΜας έχουν περικυκλώσει..είναι αδύνατο να ξεφύγουμε..είναι παντού! Όποια κατεύθυνση κι αν διαλέξουμε θα πέσουμε πάνω σε ένα!\nΜε μια γρήγορη ματιά γύρω μου βλέπω καμιά δεκαπενταριά διασκορπισμένα σε μικρή απόσταση από τη βάρκα μας. Κάποια μικροσκοπικά με λευκή άμμο. Άλλα μεγαλύτερα με λευκή άμμο. Κάποια με δύο μόλις φοίνικες επάνω τους. Άλλα τίγκα στους φοίνικες. Κάποια με καλύβες. Άλλα εντελώς ακατοίκητα. Ολα όμως έχουν κάτι κοινό. Βρίσκονται στον παράδεισο!\n378, τόσα είναι. Μπορείς να πηγαίνεις σε διαφορετικό κάθε μέρα για ένα χρόνο τουλάχιστον. Ο Άγιος Βλάσιος έκανε το θαύμα του! Μια τεράστια έκταση γαλαζοπράσινου με διάσπαρτες κηλίδες σε αποχρώσεις του σμαραγδί. Και κατά τόπους μίνι ειδιλιακές ατόλες τυλιγμένες με την πιο λευκή άμμο και σχεδόν σουρεαλιστική κρυστάλλινη θάλασσα.\nΠροσπερνάμε ένα λιλιπούτειο νησάκι με τρεις μόλις φοίνικες και ένα ξύλινο ντόπιο κανό αραγμένο σε ένα μίνι παραλιάκι και πλησιάζουμε τα 'δικά μας' νησιά.\nΑυτά που διάλεξα να δούμε ανήκουν στο γκρουπάκι Cayos Limones, μια ομάδα από μικρά νησάκια καλά προστατευμένα από τη θάλασσα της καραιβικής, αφού είναι κυκλωμένα από κοραλλιογενείς υφάλους και λωρίδες άμμου που σχηματίζουν φυσικές πισίνες.\nΈνα πλήθος από πολύχρωμα κοράλλια και εξωτικά ψάρια βρίσκεται ακριβώς κάρτω από τη βάρκα μας καθώς κόβουμε ταχύτητα πλησιάζοντας το πρώτο νησί.\nDog island, isla perro ή Assudub Bippi για τους Kuna.Το νησί του σκύλου δηλαδή, αν και οι σκύλοι είναι δύο στην πραγματικότητα. Ή μάλλον ήταν γιατί εγώ δεν είδα κανέναν. Πάντως αυτοί ήταν οι πραγματικοί ντόπιοι στο νησί που πήρε το όνομά τους. Τα νησιά είναι δύο, το perro chico και το perro grande, με το πρώτο και μικρότερο να κλέβει την παράσταση.\nΘα πρέπει να έζησαν αυτό που λέμε σκυλίσσια ζωή στο νησάκι που μπορείς να το περπατήσεις αλλά και να το κολυμπήσεις περιμετρικά μέσα σε λίγα λεπτά. Το εσωτερικό του είναι γεμάτο φοινικόδεντρα, και κάποιες καλύβες για διαμονή που προσφέρουν τα απαραίτητα, (κρεβάτι και σεντόνι..τι άλλο θέλεις) με το πάτωμα να είναι η ίδια η άμμος. Επίσης έχει πολύ χώρο και σκιά από τα δέντρα για να βάλεις τη σκηνή σου με μικρό αντίτιμο. Υπάρχουν και αιώρες προς ενοικίαση για να κοιμηθείς το βράδυ.\nΌποιος αποφασίσει να διανυκτερεύσει στα νησιά, πρέπει να ξέρει τι να περιμένει, αφού η εμπειρία που θα ζήσει είναι μοναδική, αλλά πολύ μακριά από ανέσεις και χλιδή. Κάποτε ήταν μόνο για τους πολύ περιπετειώδεις τύπους, σήμερα τα πράγματα - δυστυχώς- αλλάζουν κι εδώ. Με αργούς ρυθμούς, αλλά αλλάζουν..Προλάβετε όσο δεν υπάρχουν πολυτελή θέρετρα, εστιατόρια και wifi.\nΑιώρα, κολύμπι, σνορκελ (το σκουμπα νταιβ απαγορεύεται) , island hopping άντε και βολευ στην αμμουδιά. Αυτά είναι όλα..\nΤο νησί είναι από τα πιο δημοφιλή και συμπεριλαμβάνεται σχεδόν σε όλες τις εκδρομές γι'αυτό και έχει ένα μπαράκι αλλά και καμπίνες για να αλλάξεις, τουαλέτες ακόμα και ντουζ. Είπαμε, έρχονται σιγά σιγά οι ανέσεις!\nΠεριβάλλεται ολόκληρο από ύφαλο πλην μιας πλευράς του που έχει μεγάλη αμμουδιά. Η κατάλευκη άμμος, τα απίστευτα τιρκουάζ νερά και οι λικνιζόμενοι κοκοφοίνικες κόβουν την ανάσα, αλλά ο λόγος που οι πιο πολλοί το επισκέπτονται, είναι το κουφάρι ενός πλοίου που βρίσκεται βυθισμένο λίγα μέτρα από την αμμουδιά,σε βάθος τριών μέτρων και έχει μετατραπεί σε πανέμορφο ύφαλο που φιλοξενεί εκατοντάδες ψάρια και κοράλλια.\nΤο 1958, ένα Κολομβιανό πλοίο με το όνομα Buenaventura - καθόλου προφητικό για την τύχη του τελικά - περνούσε από τα νησιά και όταν έφτασε ανάμεσα στα νησιά των σκύλων και του διαβόλου -ωραία διαδρομή διάλεξε ο κάπτεν- εξαιτίας λάθος χειρισμών, έπεσε πάνω στους υφάλους, και κόλλησε στην μπροστινή παραλία. Δεν έφτανε αυτό, αλλά ενώ ένα πλοίο που έπλεε κοντά έσπευσε να βοηθήσει στη ρυμούλκηση, έπιασε και φωτιά. Οι ντόπιοι έτρεξαν να βοηθήσουν και έβγαλαν όλους τους επιβάτες σώους στην ακτή και αρκετά από τα εμπορεύματα. Τα απομεινάρια του πλοίου μένουν βυθισμένα εδώ για πάνω από 50 χρόνια και η φύση ανέλαβε δουλειά..αγκάλιασε το κουφάρι και το έκανε μέρος της.\nΤο Barco Hundido σήμερα έχει αλλάξει εντελώς όψη καλυμμένο με αμέτρητα πολύχρωμα κοράλλια, είναι πια καταφύγιο για πλήθος ψαριών και η μεγαλύτερη ατραξιόν του isla perro. Το νησί σε γενικές γραμμές είναι ήσυχο, εκτός αν τύχει και φτάσουν βάρκες με κόσμο από διπλανά νησιά σε ολοήμερη εκδρομή. Κάποια στιγμή όμως φεύγουν και το νησί είναι όλο δικό μας!\nΒουτάω στο νερό που είναι πεντακάθαρο, έντονο τιρκουάζ, τόσο ζωντανό σαν σε πίνακα ζωγραφικής, οι ψηλοί φοίνικες να ταλαντεύονται με το απαλό αεράκι και τη ζεστή αύρα της καραιβικής να με τυλίγει..αυτή είναι η τέλεια εικόνα που αντικρύζω καθώς αναδύομαι!\nReactions: giannoula, VIR, Señor_Nada και άλλα 10 μέλη\nΕντάξει....θα πάθω εγκεφαλικό βραδιάτικα!!!\nΠώς τις πετάς έτσι ξεδιάντροπα τέτοιες φωτογραφίες μέσα στη νύχτα καλέ??\nΚάθε βράδυ στις 12 τα μεσάνυχτα, το ίδιο πράγμα. Κάποιος σφυρίζει ένα τραγούδι στην άλλη πλευρά του νησιού. Όλο το πρωί έψαχνε ο γέρος να βρει από που ακούγεται, αλλά μάταια. Ξέρει οτι είναι ολομόναχος αυτός η παραλία και οι καρύδες που φροντίζει και φοβάται να απομακρυνθεί από την καλύβα του μέχρι να ξημερώσει. Απόψε όμως αποφάσισε να ξεπεράσει το φόβο του και να πάει να ανακαλύψει τι είναι αυτό το τραγούδι που ακούει, και από που ακούγεται..Η μελωδία τον οδηγεί προς την άλλη μεριά του νησιού και μόνο το φως του φεγγαριού φωτίζει το δρόμο του μέσα από τους κοκοφοίνικες.\nΦτάνει στην άλλη πλευρά του νησιού και εκεί τον συνάντησε! Τον ίδιο το διάβολο! Αντί να το βάλει στα πόδια, μένει μαρμαρωμένος μπροστά του και ο διάβολος του κάνει μια εξήγηση: Μπορεί να συνεχίσει να μαζεύει καρύδες και να ζει στο νησί, αλλά δε θα περνούσε ποτέ ξανά σε αυτή την πλευρά, αφού του ανήκε. Δεν έπρεπε να ξεχάσει ποτέ οτι αυτό το νησί ήταν του διαβόλου.\nΤο νησί είχε στη μέση μια μικρή περιοχή με μανγκρόβια και ένα μίνι βάλτο. Το μυστήριο και ο φόβος που απέπνεε η ατμόσφαιρα, έπεισαν τους επόμενους κατοίκους ότι η ιστορία ήταν αληθινή. Τις νύχτες κλεισμένοι στις καλύβες άκουγαν θορύβους σαν κάποιος να πέταγε πετρούλες και άμμο στις μπαμπουδένιες πόρτες τους.\nΉταν σίγουροι οτι ήταν ο φιλικός διαβολάκος που έκανε βόλτες στο νησί και έπαιζε μαζί τους και του έδωσαν το όνομα William. Το δε νησί παραμένει στην κατοχή του διαβόλου και ονομάζεται Isla Diablo ή στη διάλεκτο των Kuna, Niadub (Νια - διάβολος και Ντουμπ-νησί).\nΌποιος θέλει να μάθει περισσότερες ιστορίες για το νησί και τον ιδιοκτήτη του, οι Kunas που μένουν εδώ δέχονται επισκέπτες για διανυκτέρευση και τη νύχτα διηγούνται γύρω από τη φωτιά πολλές και διάφορες ιστορίες. Ο διάβολο-William πιθανόν να παρακολουθεί κρυμμένος πίσω από τους κοκοφοίνικες και όποιου του βαστάει ας πάει μετά τα μεσάνυχτα μια βόλτα από την άλλη πλευρά του isla Diablo.\nΠάντως από το νησί του σκύλου φαινόταν πολύ κοντά απέναντι μας σαν μικρός παράδεισος.\nΔεν έχει φυσικά ρεύμα, μόνο μια γεννήτρια, κάποιες ενοικιαζόμενες καλύβες φτιαγμένες από καλάμια,με πάτωμα την άμμο, αιώρες και υπέροχη θάλασσα. Αποκομμένος από τον υπόλοιπο κόσμο θα ευχαριστηθείς σνόρκελ σε έναν από τους καλύτερους υφάλους της περιοχής. Ουσιαστικά μαζί με το νησί του σκύλου και ένα ακόμα μικρότερο νησάκι , που μπορείς να πας και κολυμπώντας αν δεν έχει δυνατό ρεύμα, είναι και τα τρία ενωμένα με τον ίδιο ύφαλο. Δεν δέχεται πολλούς επισκέπτες, σίγουρα λιγότερους από το isla Perro και το είχαμε σχεδόν για τον εαυτό μας για μια ώρα. Το νησάκι είναι όμορφο με ήρεμα, κρυστάλλινα νερά που σε κάνουν να ξεχάσεις τον υπόλοιπο κόσμο και τον φοβερό ιδιοκτήτη του. Και αν τον θυμηθείς θα είναι μόνο για να σκεφτείς οτι ο διάβολος έχει γούστο!\nΕίχε έρθει πια μεσημέρι και μπήκαμε στη βάρκα για να πάμε για φαγητό.\nΤο νησάκι του Yani ανήκει σε μια οικογένεια Kuna που μαγείρεψαν και μας περίμεναν μαζί με τη Lola, την πράσινη παπαγαλίνα που για κάποιο λόγο μας έλεγε όλους Μαρία. Hola Maria και Hola Maria!\nΔεν είχε τις εξαιρετικές παραλίες των προηγούμενων νησιών, αλλά ήταν ήσυχο και είχε μόνο τρεις καλύβες και λίγες σκηνές. Επίσης υπό κατασκευή είναι και μια μεγαλύτερη κοινόχρηστη καλύβα αφού το νησί μόλις άρχισε να λειτουργεί για τους επισκέπτες.\nΣτο νησί βρισκόμασταν μόνο με 4 άλλους τουρίστες για φαγητό και χαλαρή κουβεντούλα. Ο Yani μας σέρβιρε και αποσύρθηκε στην αιώρα του για τη μεσημεριανή σιέστα.\nΚαι ήρθε η ώρα να πάμε στο τελευταίο νησί για σήμερα. Το καλύτερο μας το φύλαξαν για το τέλος!\nReactions: VIR, katkats, vivasil και άλλα 8 μέλη\nΟύτε που του έδωσα σημασία όταν έκλεινα την εκδρομή..αφού και αυτό το νησί συμπεριλαμβάνεται οκ, σκέφτηκα. Κι όμως, ήταν ότι καλύτερο θα βλέπαμε σήμερα!\nΗ παραλία είχε εξωπραγματικά λευκή άμμο σαν χιόνι και τα νερά ήταν παράλογα, τρελά διαυγή από βαθύ μπλέ έως τιρκουάζ. Μπαίνοντας στα κρυστάλλινα νερά, τα ζωντανά χρώματα των κοραλλιών και των ψαριών σε τυλίγουν και πραγματικά είναι δύσκολο να περιγράψεις το πόσο καταπληκτική εμπειρία είναι να επιπλέεις σε κοραλλένιους κήπους όπως αυτόν. Απλά απίστευτο! Ο παράδεισος του σνόρκελ!\nΤο νησί έχει πέντε καμπίνες για διαμονή, σε διαφορετικά μεγέθη και με ξύλινο πάτωμα,. Ονομάζονται ogob nega που σημαίνει coconut hut, έχουν κοινό μπάνιο και ντουζιέρα και υπάρχει και ένα εστιατόριο μπαράκι. Φυσικά και αιώρες!\nΤο νησί είναι λίγο μεγαλύτερο από τα άλλα, το γυρίζεις σε είκοσι λεπτά και είναι το βορειότερο και πιο απομακρυσμένο των cayos Limones. Συν το γεγονός οτι απέχει πιο πολύ ώρα από το Carti από οτι τα πιο τουριστικά Perro και Diablo, είναι πολύ πιθανό να βρεθείς ολομόναχος σε δικό σου κομμάτι παραλίας στο μικρό κήπο της Εδέμ. Το εσωτερικό του είναι κατειλημμένο από μια μικρή ζουγκλίτσα και αμέτρητους κοκοφοίνικες.\nΤελικά πρέπει κανείς να πάει σε μερικά νησάκια όταν βρεθεί στην περιοχή, και να μην περιοριστεί μόνο σε ένα, γιατί δεν είναι όλα ίδια. Το καθένα έχει δική του ατμόσφαιρα, ομορφιά και ρυθμό σίγουρα πολύ διαφορετικό από τους γρήγορους ρυθμούς της πρωτεύουσας, με το χρόνο να επιβραδύνει πραγματικά και βρίσκεσαι ξαφνικά να ακολουθείς το ρυθμό της φύσης γύρω σου.\nΤα νησάκια είναι τέλεια και ευτυχώς ακόμα δεν έχουν γίνει γνωστά στους πολλούς, λόγω της δυσκολίας του να πάει κανείς αλλά και του οτι είναι πιο ρουστίκ, και με συνθήκες διαμονής θα έλεγα κάπως πρωτόγονες.\nΤο μεγαλύτερο πρόβλημα είναι το νερό, το οποίο οι ντόπιοι μεταφέρουν από τα ποτάμια απέναντι στη στεριά με τα ulu, τα παραδοσιακά κανό των Kuna και το οποίο νερό έχουν μάθει να διαχειρίζονται με σύνεση..το ίδιο πρέπει να κάνουν και οι επισκέπτες.\nΗ περιοχή έχει δική της ανεξάρτητη κυβέρνηση, η οποία επηρεάζεται ελάχιστα από τον υπόλοιπο Παναμά. Βέβαια δρόμοι και υποδομές έρχονται σιγά σιγά κι εδώ, αλλά ακόμα τα πάντα παραμένουν υπό τον έλεγχο των Kuna. Κανένας ξένος δεν μπορεί να αποκτήσει ιδιοκτησία εδώ, ακόμα απαγορεύεται να παντρευτεί ντόπιο/α (πάνε οι ελπίδες μου!).\nΤα νησιά πρωτο επισκέφτηκε ο Κολόμβος στο 4ο ταξίδι του και τα ονόμασε Αρχιπέλαγος Barbas και στη συνέχεια άλλαξε το όνομα σε νησιά Sambellas, αλλά με την πάροδο του χρόνου έγιναν γνωστά ως “el Archipiélago de las Mulatas”, μετά σαν το αρχιπέλαγος La Sonda και επίσης ως Islas Pabiras. Τέλος στην τρέλα έδωσε η κυβέρνηση του Παναμά που έδωσε την τελική ονομασία νησιά San Blas αφού βρίσκονται στον κόλπο του Άγιου Βλάσιου.\nΤο νησάκι Chichime βρίσκεται υπό την ιδιοκτησία της κοινότητας των Kuna, αλλά όχι σε κάποιον συγκεκριμένο, αφού κάθε τρεις μήνες μια διαφορετική οικογένεια έρχεται και διαχειρίζεται το νησί αλλά και εισπράττει τα έσοδα.\nΑν διάλεγα ένα νησί για διαμονή στα cayos Limones, μάλλον θα ήταν το Chichime. Οι Kunas που το διαχειρίζονται μένουν σε καλύβες δίπλα σε αυτές των επισκεπτών, είναι ιδιαίτερα φιλικοί και παρακολουθείς από κοντά τον τρόπο ζωής τους που έχει αλλάξει ελάχιστα έως καθόλου με την πάροδο του χρόνου.\nΑυτός ο μικρός παράδεισος ήταν το καλύτερο κομμάτι της εκδρομής μας.\nΣτο δρόμο για την επιστροφή μας, περάσαμε από διπλανό νησί να μαζέψουμε κι άλλους και στην ίδια βάρκα βρέθηκε και ένας παλιός γνωστός μας, ο Πολωνός. Τον αναγνώρισα από τα καντήλια που συνέχισε να κατεβάζει - δεν ξέρω αν σταμάτησε καθόλου όλη μέρα - απλά τώρα βρισκόταν ολοφάνερα σε κατάσταση μετά την κατανάλωση αρκετών τελάρων μπίρας.\nΣταματήσαμε στη μέση του ωκεανού, σε αρκετά ρηχά νερά, πάνω σε sandbar μισοβυθισμένο σε μια τεράστια έκταση γαλαζοπράσινου μέχρι εκεί που έβλεπε το μάτι, με το βυθό διάσπαρτο με τεράστιους αστερίες και σαλάχια να κολυμπούν σε απόσταση αναπνοής.\nΤα ηχεία έπαιζαν το Vamos pa la playa και ο Πολωνός με μια ακόμα Balboa στο χέρι, βούτηξε στο νερό, για να τον ανεβάσουν μαλιοκούβαρα μετά από λίγα λεπτά.\nΤα νερά της φυσικής πισίνας ήταν πανέμορφα και η εμπειρία μοναδική να κολυμπάς έχοντας ως φόντο τις λεπτές σιλουέτες των κοκοφοινίκων να λικνίζονται πάνω στις πράσινες κηλίδες των απέναντι νησιών.\nΔε μπορούσα να μη σκεφτώ πόσο τυχερή είμαι τελικά! Έκανα ότι μπορούσα για να με ξεχάσουν πίσω, μέχρι που κράτησα την ανάσα μου όσο μπορούσα κάτω από το νερό.\nΟ βαρκάρης μέτρησε τα άτομα και κατάλαβε οτι λείπω. Κάπου εδώ βούτηξε την τελευταία φορά...φώναζε.\nΒγήκα να πάρω ανάσα, με είδαν και με ανέβασαν μαλιοκουβαρα όπως τον Πολωνό. Κατεβάσαμε μερικά έλληνο-πολωνικά καντήλια μαζί. Εμένα με χτύπησε ο ήλιος και δεν ήθελα να φύγω, αυτόν τον χτύπησαν οι μπίρες και δε μάθαμε ποτέ τι άλλο του έφταιγε.\nΔυστυχώς τα ωραία κάποτε τελειώνουν και ήρθε η ώρα να επιστρέψουμε στον Παναμά σίτι. Κατά την επιστροφή τηλεφώνησαν στο βαρκάρη να περάσει από μια κατοικημένη μεγάλη κοραλλιογενή νησίδα κοντά στην ακτή για να πάρουμε μια ντόπια μητέρα με το άρρωστο μωρό της που έπρεπε να πάει στο νοσοκομείο.\nΚι εδώ είδαμε την τεράστια διαφορά ανάμεσα στα ειδυλλιακά νησάκια που μόλις είχαμε επισκεφτεί, και στις μεγαλύτερες ντόπιες νησιωτικές κοινότητες.\nΣυστάδες ξύλινων και μπαμπουδένιων σπιτιών να στέκουν μισοερρειπωμένα σε πασσάλους πάνω από στάσιμα νερά, στηριζόμενα το ένα στο άλλο χωρίς να παίρνουν ανάσα. Σε αντίθεση με τα ονειρεμένα τουριστικά προς εκμετάλλευση νησιά εδώ κυριαρχεί το γκρι και τα σκουπίδια και δέντρο δεν υπάρχει ούτε για δείγμα. Το χειρότερο από όλα ήταν οι αυτοσχέδιες τουαλέτες που κρέμονταν πάνω από το νερό και τα σκουπίδια που όπως φαίνεται όλοι πετούν στη θάλασσα.\nΚάτω από τη βάρκα μας στα κρυστάλλινα νερά έβλεπες πολύ καθαρά, έναν πρωτότυπο τενεκεδένιο ύφαλο από κουτάκια κόκα κόλα και μπίρας. Μιλάμε για χιλιάδες κουτάκια! Κοντά στη μισογκρεμισμένη αποβάθρα που περιμέναμε τη γυναίκα με το μωρό, παρακολουθούσαμε όλοι αμίλητοι να επιπλέουν διάφορα μη θαλάσσια είδη και μερικά κοράλλια που μάλλον είχαν αυτοκτονήσει.\nΑφήσαμε τα νησιά πίσω μας και βάλαμε πλώρη για τη στεριά με το περίγραμμα των San Blas hills να διαγράφεται στα χρώματα του ήλιου που σύντομα θα βασίλευε.\nΔε γυρίσαμε με το ίδιο αυτοκίνητο γιατί κάποιοι έμειναν στα νησιά, άλλοι που ήταν από μέρες εκεί αποφάσισαν να γυρίσουν, δόθηκε και μια θέση στη γυναίκα με το μωρό. Έτσι ρωτήθηκα αν είχα πρόβλημα να μας πάει κάποιος στο Carti και να γυρίσουμε με άλλο τζιπάκι. Πάνω που πήγα να ρωτήσω πώς έγινε και μπερδεύτηκαν έτσι, είδα τον Πολωνό τύφλα στο μεθύσι να τσακώνεται με τους οδηγούς που τον τσουβάλιασαν στο πίσω μέρος του "δικού μας" τζιπ και αμέσως συμφώνησα να φύγω με το άλλο.\nΤο πράσινο δασώδες roller coaster μας περίμενε ξανά, αλλά τώρα ήμουν απίστευτα κουρασμένη (ή ετούτος ο οδηγός ήταν εξαιρετικός) και η επιστροφή μου φάνηκε πιο ομαλή.\nΚαθώς πήραμε την ανηφόρα, τα πανέμορφα νησάκια του Άγιου Βλάσιου βούτηξαν στο νερό μαζί με τον ήλιο, οι ουρανοί ξέσπασαν σε μια απίστευτη τροπική καταιγίδα που μας συνόδεψε κατά μήκος του δρόμου της ζούγκλας κι εγώ μετά από το ολοήμερο προσκύνημα, αποχαιρέτησα τον παράδεισο!\nReactions: giannoula, VIR, travelbreak και άλλα 9 μέλη\nΤο 1513 ο Βάσκο Νούνιεθ ντε Μπαλμπόα γίνεται ο πρώτος ευρωπαίος, που θα διασχίσει τον Ισθμό του Παναμά και θα αντικρίσει τον ωκεανό που ο ίδιος ονόμασε Νότια Θάλασσα και που μετά από εφτά χρόνια θα ονομαζόταν Ειρηνικός από το Μαγγελάνο.\nΟ Παναμάς τίμησε τον εξερευνητή δίνοντας το όνομά του σε πόλεις, πλατείες, δρόμους, στο νόμισμά του και ανεγείροντας αγάλματα και άλλα μνημεία. Σήμερα η 3,5 χλμ λεωφόρος των 6 λωρίδων ανά κατεύθυνση που τρέχει κατά μήκος της Bahia de Panamá, έχει το όνομά του: Avenida Balboa. Όταν βρεθείς εδώ, νιώθεις οτι κρατάς την πόλη στα χέρια σου. Ακριβώς εδώ κι εμείς θα περνούσαμε την τελευταία μέρα μας στην πόλη του Παναμά πάνω σε ένα ποδήλατο όπως επιθυμούσε ο junior. Τα νοικιάσαμε για όλη μέρα και ξεκινήσαμε από το πιο τυπικό παραλιακό μέρος της πόλης, την ψαραγορά Mercado de Mariscos. Πρόκειται για ένα ψαρο-πάρτι που δε γίνεται να μην προσέξεις λόγω της δυνατής μουσικής που παίζει.\nΟι ντόπιοι ψαράδες έρχονται την αυγή να ξεφορτώσουν την ψαριά και κατά τη διάρκεια της ημέρας μαγειρεύονται τα πιο νόστιμα cheviche, αλλά και κάθε είδους ψαρικό στις αμέτρητες ψαροταβέρνες που στεγάζει το mercado. Αστακοί, στρείδια, χταπόδια και περίεργα ψαρικά μεγάλα και μικρά απλώνονται στους πάγκους για να διαλέξεις. Οι πωλητές διαφημίζουν δυνατά τα προιόντα τους, κάποιοι από τη φυλή των Kuna και ο κόσμος επιλέγει το ψάρι που θα αποτελέσει το δείπνο του. Από τις 8 το βράδυ και μετά, δεν πέφτει καρφίτσα, κόσμος βρίσκεται ακόμα και απέξω αφού αρκετοί τρώνε και στη συνέχεια από εδώ ξεκινούν τη βόλτα τους στη cinta costera, προς το μοντέρνο κομμάτι της πόλης. Το ίδιο κι εμείς. Ανεβήκαμε στα ποδήλατα και ξεκινήσαμε.\nΌπου γυρίσεις το βλέμμα βλέπεις και μια φωτογραφία!\nΟι επιβλητικοί ουρανοξύστες κατά μήκος του ειρηνικού, μπορεί να είναι το κύριο χαρακτηριστικό της περιοχής και το πρώτο που τραβά την προσοχή, αλλά είναι μόνο ένα από τα αξιοθέατα της. Η Avenida Balboa είναι ο πιο μοντέρνος δρόμος της λατινικής αμερικής, και πάνω από όλα, μπορεί να υπερηφανεύεται για την Cinta Costera, το νέο όμορφο παραλιακό πεζόδρομο της πόλης, αγαπημένο από όλες τις ηλικίες. Η Cinta costera -παράκτια ζώνη- είναι από τα πιο θεαματικά έργα σύγχρονης αρχιτεκτονικής στον ισθμό.\nΟ σταθμός του μετρό που είναι ο πιο κοντίνος λέγεται “Loteria”. Είναι κάπου στη μέση της Cinta Costera και κοντά στο δημοφιλές σημείο για φωτο με τα γράμματα Panama.\nΣε όλο το μήκος της λεωφόρου έχει φτιαχτεί ένα πάρκο καλοδιατηρημένο, άψογα σχεδιασμένο, καθαρό και ασφαλές.\nΜονοπάτια πλατιά με φοίνικες, ποικίλα δέντρα και φυτά, και λωρίδες ποδηλασίας, παιδικές χαρές, γυμναστήρια και γήπεδα τένις, βόλεϊ και μπάσκετ φωλιάζουν μεταξύ των διαμορφωμένων χώρων πρασίνου. Πωλητές με τρίκυκλα πουλούν αναψυκτικά, γρανίτες σε εξωτικές γεύσεις και παγωτά.\nΕδώ η κάρτα μέλους του γυμναστηρίου είναι αχρείαστη, αφού μπορεί οποιοσδήποτε να χρησιμοποιήσει δωρεάν εξοπλισμό άσκησης στο πάρκο.\nΜπορείς να τρέξεις, να περπατήσεις , να κάνεις ποδήλατο, σκέιτ ή γυμναστική. Και όταν κουραστείς αράζεις σε ένα παγκάκι με ένα παγωτό στο χέρι και με θέα στον Ειρηνικό.\nΤο ωραίο είναι οτι αν και βρίσκεται ακριβώς δίπλα στη λεωφόρο, για κάποιο λόγο δεν ακούς θόρυβο από τα αυτοκίνητα.Το μόνο αρνητικό είναι οτι δεν έχει αρκετή σκια, οπότε νωρίς το πρωί ή αργά το απόγευμα είναι η καλύτερη ώρα.\nΗ ώρα που φαίνεται να προτιμούν όλοι είναι μια ή δύο ώρες πριν το ηλιοβασίλεμα, να βλέπεις την πόλη να ζωντανεύει.\nΚαι όταν πια πέσει για τα καλά η νύχτα! Από την Punta Paitilla μέχρι το Mercado de Mariscos το σκηνικό είναι αναμφισβήτητα λαμπερό με τους ολόφωτους ουρανοξύστες να κυριαρχούν στον ορίζοντα της πόλης που αναδιαμορφώνεται συνεχώς.\nΠάνω στο μονοπάτι που μοιράζομαι με σκέιτερς, τζόγκερς και ποδηλάτες κάθε ηλικίας, κάνω τις τελευταίες μου πεταλιές, τραβώντας τις τελευταίες τζούρες Ειρηνικού ωκεανού και αποχαιρετώ τον Παναμά από την κεντρική αρτηρία που οδηγεί στην καρδιά του...την cinta costera!\nReactions: giannoula, VIR, silversurfer και άλλα 3 μέλη\nΒίντεο από τη βόλτα μου στην πόλη του Παναμά\nOnline τώρα: 249 (Μέλη: 45, Επισκέπτες: 204)


Κηδεία Σάββα Σιμιανού – 3.5.14 – Δήμος Καραβά\nΕίσαστε εδώ: Κοινωνικά 20141 / Κηδεία Σάββα Σιμιανού – 3.5.14\nΚηδεία Σάββα Σιμιανού – 3.5.14\n03/05/2014 /στην κατηγορία Κοινωνικά 2014 /από netinfo\nΕπικήδειος Σάββα Σιμιανού\n3 Μαΐου 2014 – εκκλησία Παναγίας Σφαλαγγιώτισας Λεμεσού\nΑποχαιρετούμε με βαθιά θλίψη μια ξεχωριστή προσωπικότητα της επαρχίας Κερύνειας, το Σάββα Σιμιανό.\nΟ αξέχαστός μας Σάββας υπήρξε αγνός πατριώτης και ανιδιοτελής αγωνιστής. Γεννήθηκε στον Καραβά το 1937. Γονείς του ο Χριστοφής Σιμιανός και η Μαρία Τσαγγάρη. Στο γήινο παράδεισο του Καραβά έζησε τα παιδικά του χρόνια. Αδέλφια του ο Σταύρος, ο Αντρέας, ο Στυλλής και η Ελλού. Ανέπτυξε από νεαρής ηλικίας τις αρετές της φιλοπατρίας και της αλληλεγγύης προς το συνάνθρωπο. Εντάχθηκε στον αγώνα της ΕΟΚΑ 55-59 και η προσφορά του υπήρξε καθοριστική και σημαντική σε πάρα πολλές περιπτώσεις.\nΓνώρισε από κοντά το μεγάλο ήρωα Γρηγόρη Αυξεντίου από τον οποίο αντλούσε διδάγματα ήθους και αρετής. Για την προσφορά και τη δράση του συνελήφθηκε και βασανίστηκε από τους Άγγλους αποικιοκράτες. Κρατήθηκε για αρκετό καιρό στο φρούριο της Κερύνειας.\nΠαντρεύτηκε τη Γιαννούλα από το χωριό Τριμύθι με την οποία απέκτησαν δύο γιους, το Χρίστο και το Γιώργο. Διατηρούσε κουρείο στην οδό Ελλάδος στην Κερύνεια, όπου και εγκαταστάθηκε μετά το γάμο του.\nΗ Τουρκική εισβολή του 1974 υπήρξε ο τραγικός σταθμός με τις μεγάλες ανατροπές για όλους μας. Βρίσκει προσωρινό καταφύγιο στην πόλη της Λεμεσού, μια διαδρομή που συνεχίστηκε 40 χρόνια πικρής προσφυγιάς.\nΤην τελευταία περίοδο είχε μια δοκιμασία με την υγεία του.\nΥπήρξε σεμνός, ευγενικός, τίμιος, πράος με εκτίμηση για το συνάνθρωπο σε όλη τη διαδρομή του από το στίβο της ζωής. Φεύγει όπως και όλοι οι συνεπαρχιώτες και συνδημότες μας με τον πικρό καημό της ανεκπλήρωτης επιθυμίας για επιστροφή στη σκλαβωμένη μας επαρχία.\nΗ προσφορά του και η αφοσίωσή του στα ιδανικά της ελευθερίας θα μας δίνουν δύναμη να συνεχίζουμε τον ανηφορικό Γολγοθά μας μέχρι που να αξιωθούμε, εύχομαι σύντομα, να γευτούμε τη μεγάλη χαρά της ελευθερίας του Καραβά και όλης της επαρχίας Κερύνειας.\nΗ μνήμη του θα παραμείνει αιωνία στις καρδιές όλων μας.\nΕκ μέρους του Δήμου Καραβά καταθέτω τούτα τα λίγα λουλούδια αγάπης και εκτίμησης για τα όσα έχει προσφέρει ο αξέχαστός μας Σάββας στην οικογένειά του, στην κοινωνία και στην πατρίδα.\nhttp://karavas.eu/wp-content/uploads/logo-1.png 0 0 netinfo http://karavas.eu/wp-content/uploads/logo-1.png netinfo2014-05-03 12:16:312018-11-06 12:16:53Κηδεία Σάββα Σιμιανού – 3.5.14